Kouvolan pitseriajutussa petostuomiot - Kotimaa - Ilta-Sanomat\nKouvolan pitseriajutussa petostuomiot\nJulkaistu: 4.4.2014 12:03\nKymenlaakson käräjäoikeus on hylännyt osan syytteistä kouvolalaispitseriaan liittyvässä jutussa.\nKielitaidoton ja paperiton turkkilaismies oli pitänyt itseään ihmiskaupan uhrina. Käräjäoikeuden mukaan tästä ei ollut näyttöä. Näyttöä ei löytynyt myöskään laittoman maahantulon järjestämisestä.\nKaksi miestä sai neljän ja viiden kuukauden ehdolliset vankeusrangaistukset muun muassa petoksesta. Toinen todettiin syylliseksi myös kolmeen valtionrajarikokseen ja kahteen väärennykseen. Kolmannen miehen syytteet hylättiin kokonaan.\nTurkkilaismies huijattiin syksyllä 2011 töihin lupaamalla hänelle osuus pitseriasta. Käräjäoikeuden mielestä kahdella miehellä ei ollut aikomustakaan täyttää lupaustaan. Oikeus määräsi heidät maksamaan uhrille yhteisvastuullisesti takaisin 5 000 euroa.


Schengenin pitää jatkua - Keskisuomalainen\nKolumnit 15.03.2016 03:00\nSchengenin pitää jatkua\nEurooppaan tuli viime vuonna 1,2 miljoonaa turvapaikanhakijaa. Mitään merkkejä ei ole tilanteen rauhoittumisesta, pikemminkin päinvastoin. Vaikka Suomeen ei juuri nyt turvapaikanhakijoita tule, paine Euroopan etelärajoilla jatkuu ja voimistuu.\nKreikkaan seilasi viime vuonna meritse yli 860 000 turvapaikanhakijaa, ja tänä vuonna virta on vain kiihtynyt. Jo alkuvuodesta meren on ylittänyt 135 000 tulijaa.\nSiksi EU:n ja Turkin maaliskuun huippukokouksessa sopimat askelmerkit pakolaiskriisin hallitsemiseksi ja ihmissalakuljetusten estämiseksi ovat tärkeitä. Kreikka on isossa paineessa. Se, samoin kuin Turkki tarvitsee kansainvälistä apua pakolaisten elämän kohentamiseksi ja tilanteen hallitsemisiksi.\nEi pidä kuitenkaan kuvitella, että Turkki hoitaisi kriisin puolestamme. Euroopan unionin on itse laitettava keskeiset elementit kuntoon; näistä tärkeimpinä pitävä ulkorajavalvonta, tulijoiden tunnistaminen ja rekisteröinti, sekä turvapaikanhakijoiden tasaisempi jako jäsenmaiden kesken.\nPäätöksiä ja suosituksia näistä aiheista on tehty kymmenittäin, mutta jäsenmaiden tasolla toimeenpano ontuu pahasti.\nHätäratkaisuna kahdeksan jäsenmaata on joutunut ottamaan tilapäiset rajatarkastukset käyttöön Schengen-alueella. Komissio yrittää puskea nyt jäsenmaita laittamaan asiat siihen kuntoon, että normaaliin Schengen-järjestelmään voitaisiin palata vuoden loppuun mennessä.\nTämä on tärkeä tavoite. EU-kansalaisten vapaa liikkuvuus on yksi Euroopan unionin tärkeimmistä poliittisista ja taloudellisista saavutuksista. Siitä ei pidä luopua. Sisäisten rajatarkastusten palauttamisen on arvioitu nostavan suoraan kustannuksia 5–18 miljardia euroa vuodessa.\nSillä on myös isot välilliset talousvaikutukset asukkaiden työssäkäynnin, matkailun ja tavaraliikenteen kautta. EU-alueella vapaasti liikkuvan tavaraliikenteen arvo on 2 800 miljardia euroa vuodessa. Rajatarkastusten vaikutukset haittaisivat erityisesti tavarakuljetuksia maataloudessa ja kemianalalla sekä raaka-ainekuljetuksissa.\nOn arvioitu, että pysyvät sisärajatarkastukset vähentäisivät jäsenmaiden välistä kauppaa 10 prosentilla. Samalla se merkitsisi, että EU:n taloudellinen suorituskyky voisi kymmenen vuoden kuluttua olla jopa 1,4 biljoonaa euroa alhaisempi kuin ilman sisärajoja.\nKasvun ja kilpailukyvyn näkökulmasta sisämarkkinaa on vahvistettava, eikä laitettava sille esteitä.\nSama pätee työvoiman liikkuvuuteen. Jo tällä hetkellä päivittäin 1,7 miljonaa EU-kansalaista käy naapurimaassa työssä. Tämä näkyy myös Suomen ja Viron välisessä liikenteessä; Suomessa työskentelee arviolta 100 000 virolaista. Usein tehtävissä, joihin Suomesta on ollut vaikea rekrytoida työvoimaa, kuten rakennus- ja kuljetusalalla.\nVirta vie myös Suomesta ulkomaille. Suomalaiset paitsi työskentelevät muualla Euroopassa, tekevät vuosittain lähes 8 miljoonaa lomamatkaa ulkomaille.\nMatkakohteiden kolmen kärjessä ovat EU-maat Viro, Ruotsi ja Espanja. Suomalaisia tutkinto-opiskelijoita ja vaihto-opiskelijoita on ulkomailla joka vuosi parikymmentätuhatta. Vapaa liikkuvuus on siis suomalaisille jo arkipäivää.\nPakolaistilanteen ratkaisemiseen tarvitaankin nyt muita keinoja kuin EU:n sisärajojen sulkeminen.\nOn lisättävä kansainvälisiä ponnistuksia rauhan ja vakauden saavuttamiseksi Euroopan lähialueilla, erityisesti Syyriassa. Samoin komission ehdotus EU:n yhteisestä rajavalvonnasta on toteutettava ripeästi. Mutta ennen kaikkea jäsenmaiden on laitettava nyt toimeen kaikki ne päätökset, jotka on yhteisesti jo tehty.\nKirjoittaja on jyväskyläläinen


robotisaatio | Heikki Sairanen\nPerussuomalaisuus kulkee työelämän muutoksen pelolla\n17.1.2014 Heikki Sairanen\tKommentoi\nMiksi populistipuolueet nousevat Euroopassa kuin homeitiöt suomalaisissa kouluissa? Vastaus on itse asiassa perin yksinkertainen: ihmisiä pelottaa maailman muutos ja ei suinkaan syyttä. Käytännössä muutos kiteytyy työelämän muutokseen eli siihen, onko töitä vai eikö ole ja minkälaisia työt ovat. Muutosta ajavat voimat ovat nyt nousevassa järjestyksessä: automaatio, halpamaihin ulkoistaminen ja Eurokriisi.\nVasemmistolla on ollut pitkään melkein monopoli työntekijöiden sydämiin. Demarien lupaus on ollut selvä: Sinä teet työtä, joten sinä saat palkkaa ja me hoidamme hyvät palvelut. Nyt tuo lupaus ei tunnu enää pelaavan. Työtä kyllä tehtäisi, mutta työtä ei ole. Usein työpaikka ehkä vielä on, mutta sen pysyvyys ei ole mitenkään taattu kellekään. Kalvava epävarmuus ei kuulunut sopimukseen. Sopimusrikon jälkeen on aika etsiä uutta sopimuskumppania.\nIlman puoluetta pettyneen ja pelkäävän väen ei kuitenkaan tarvitse jäädä. Perussuomalaisten käyttövoima eivät ole työpaikkansa menettäneet, vaan ne jotka pelkäävät oman työpaikkansa puolesta. Perussuomalaisten lupaus on aikalailla palata takaisin siihen aikaan, kun demarien sopimus vielä piti. Perussuomalaisten viesti potentiaalisille äänestäjille on houkutteleva: Ongelma ei ole mikään abstrakti asia kuten työn muutos vaan päättäjien surkeus ja ulkoiset helposti torjuttavat uhat (esimerkiksi maahanmuuttajat, vihreät) ja mahdollisesti eräät symbolisesti maailman muutosta symboloivat asiat (esimerkiksi tasa-arvoisen avioliittolain vastustus ja puolustusvoimien pönkittäminen).\nMiten vasemmisto on sitten vastannut populismin uhkaan? Vastaus on ollut mantra: ”Työ, työ, työ”. Mikään työn ylistämisen muoto ei jää käyttämättä. Urpilainen esimerkiksi on pitänyt työtä itseisarvona. Ikään kuin työ itsessään olisi tärkeää – ei sen päämäärä tai siitä saatu palkka. Hokema ei ole missään määrin riittävä vastaus populisteille. Se oma työpaikka on nimittäin ihan yhtä vaa’ankielellä, vaikka Urpilainen arvostaisi sitä monta kertaa joka hetki.\nOlisi aika luoda arvomuutosta, jossa työ ei olisikaan itseisarvo ja ihmisillä oli täysin työstä riippumaton arvo. Demarien kaltaisen uskottavan tahon pitäisi puhua siitä, että ihmiset ovat juuri täsmälleen yhtä arvokkaita – oli heillä duuni tehtaalla tai ei. Olisi aika sanoa, että todellakin työntekijät ansaitsisivat parempaa kuin saamme, mutta meillä työntekijöillä – nykyisillä tai entisillä – on kunniamme, arvomme ja olemme 100 % tarpeellisia kaikki ihan riippumatta siitä, satummeko saamaan liian pienestä työpaikkapinosta yhden paikan omittua itsellemme vai emme.\nDemarit eivät tähän tule kuitenkaan pystymään, sillä työelämän muutoksen myöntäminen voisi karkottaa osan äänestäjistä ja erityisesti se voisi karkottaa ihmiset, jotka ovat päässeet työelämän ”maaliin” eli eläkkeelle. Eläkkeellä on täysin perusteltu syy olla ylpeitä omasta työurastaan ja joskus hieman irronnut kosketus niihin paineisiin, missä nykytyöntekijät painivat. Työn korostaminen on samalla eläkeläisten työuran kehumista. Siitä luopuminen on siis vaikeaa.\nEntä sitten Vihreät? Vihreille on ollut helpompi puhua työelämän muutoksesta, koska puolueemme ei ole niin syntynyt työelämän muodostamien arvojen ympärille. Työ ja ympäristö linkittyvät, mutta myös talouselämän haittapuolet ovat meille selvät. Tästä huolimatta emme aina onnistu osallistumaan keskusteluun, koska usein me näytämme ja tunnumme ulkopuolisilta. Meistä tulee työntekijöiden mielissä uhkaavan muutoksen symboli ja syy. Aikaansaatu mielikuva on tietenkin muiden puolueiden etu, joten sitä yleensä pönkitetään vähän joka puolelta. Katsokaa vaikka keskustelua rikkidirektiivistä, jossa pieni pääasiassa muiden puolueiden ajama tarpeellinen ympäristösäännös muuttui jokseenkin täysin Satu Hassin ansioksi ja syyksi Suomen viennin takkuiluun.\nVähän samaa voi myös sanoa muutaman vuoden takaisesta prekarisaatiokeskustelusta. Siinä ulkopuolisuus tosin syntyi keskustelijoiden nuoresta iästä ja työväen enemmistölle jäi lähinnä mielikuva sukupolvesta, joka ei tahdo tehdä töitä tai oikeastaan mitään muutakaan. Mielikuva ei ollut oikea, mutta se oli helppo lyödä ja sitä oli helppo pönkittää. Samanlainen nuorten laiskuuteen keskittyvä puhetapa näkyy jatkuvasti vielä nykyäänkin ja se on jälleen yksi tapa vahvistaa käsitystä siitä, että uhka työelämälle on helposti torjuttava – lähinnä jonkinlaisena nuorison kurinpalautuksena. Tähän ovat muuten lähteneet mukaan myös demarit, joten siitä ei ole tullut erityisesti perussuomalaista valttikorttia.\nPerussuomalaisten kannatuksen vähentäminen ei ole minulle tärkeä päämäärä. Uskaltaisin kuitenkin väittää, että heistä tulee pitkäaikainen ilmiö, koska muutos demareissa tuntuu hyvin, hyvin epätodennäköiseltä. Vaatii meiltä muilta taas aika suurta tsemppaamista, että voimme poistaa ulkopuolisuuden imagon itsestämme.\nTärkeintä olisi kuitenkin tehdä työstä järkevästi arvostettu asia. Jos työntekijällä on turvallinen olo ja työ ei tuntuisi ainoalta elämän sisällöltä, olisi meillä paljon enemmän liikkumavaraa myös hyväksyä työelämän muutokset ja jopa reagoida niihin.\nKuvalähde: ”A Workman’s death” by Aaron Escobar, CC BY 2.0\n11.1.2014 Heikki Sairanen\tKommentoi\nVille-Veikko Mastomäki ja Jaakko Stenhäll julkaisivat torstaina mielenkiintoisen pikkupamfletin Teknologinen murros ja politiikka. Pamfletti on erittäin hyvä luettava ja stimuloi mukavasti omaa ajattelua robotiikasta ja sen tietämillä olevista aihepiireistä.\nTeknologian kehityksen kiihtyessä robotit ja muu teknologia tulevat syrjäyttämään ihmisiä entistä suuremmasta määrästä töistä. Toisin kuin aiemmin historiassa, nyt haasteeksi muodostuu se, että työvoimalla ei riitä paikkaa, mihin karata, kun muutkin rutiininomaisemmat työt tulevat automatisoitua samanaikaisesti. Kirjoittajat esittävät tämän jälkeen erilaisia keinoja sopeutua muutokseen.\nKirjan ehkä parasta antia on hevosanalogia: käykö ihmisille samoin uuden teknologian kanssa kuin hevosille? Hevosethan olivat erittäin tärkeä ihmisten apu suuren osan kirjoitettua historiaa. Sitten tulivat polttomoottorit ja siihen loppuivat hevosten työt. Sittemmin hevosille on löydetty enää töitä, joissa ei niinkään arvosteta hevosten tekemää työtä ja hevosten määrä onkin romahtanut. Nykyään hevoset ovat vain ihmisten huvitus, joissa tärkeää on vain se, että hevoset käyttäytyvät kuin hevoset. Analogia on hyvä pyöriteltävä. Allan Seuri näyttää olevan samaa mieltä kanssani.\nOlen ehkä kirjoittajien kanssa kuitenkin eri mieltä siitä, minkälaista teknologian kehitykseen liittyvä muutos on. Uskon siihen, että muutos on enemmän hallittavissa kuin kirjoittajat ajattelevat. Kirjoittajat pyrkivät kumoamaan vetoamisen historiaan sillä, että ”nowhere to run” on ennen kokematon faktana – en ole täysin vakuuttunut argumentista. Työpaikkoja syntyy, työpaikkoja kuolee. Kirjoittajat argumentoivat, että syntyminen hidastuu ja kuolemat lisääntyvät ja muutos kiihtynee.\nMinusta on olemassa sellainenkin vaihtoehto, että eksponentiaalinen teknologian kehitys ei johda eksponentiaalisesti muuttuvaan työelämään. Tietotekniikka näyttää kiistämättä kehittyvän Mooren lain mukaan eli transistorien määrä näyttää kaksinkertaistuvan kerran kahdessa vuodessa ja esimerkiksi laskentateho näyttää nousevan suurin piirtein samassa vauhdissa. Minusta on kuitenkin merkkejä siitä, että ihmisyhteisöt eivät kykene ottamaan teknologian kehityksestä niin paljoa irti. Jos laskentateho nousee kaksinkertaiseksi, ei se tarkoita yrityksen toimivan juuri sen nopeammin useimmissa tapauksissa. Varmaankin uusi rauta avaa uusia mahdollisuuksia ohjelmistoille, mutta niiden käyttöönotossa on aina sellaista ihmisiin ja sopimuksiin liittyvää hitautta, jotka antavat ihmisille hiukan lisää aikaa sopeutua. Matematisoidaanpa väite: teknologian jotkut osat kehittyvät eksponentiaalisesti ja tehoista saadaan irti hyötyä vain logaritmisesti. Lopullinen muutos voi olla siis lineaaristakin.\nLuotan itse aika paljon näihin hitauksiin. On kuitenkin ihan totta, etteivät ne välttämättä pelasta meitä hetkellisiltä suurilta muutoksilta. Voi olla, että joskus saadaan suuria teknologisia loikkia aikaan joillakin sektoreilla. Vaikkapa pankkivirkailijoiden kilpailu nettipankkeja vastaan on aika ilmeinen esimerkki siitä, miten nopeasti muutos voi sattua joihinkin aloihin.\nKirja esittää aika monissa vaiheissa esimerkkinä robotiikan hurjasta kehityksestä kuuluisan itseohjaavan Google-auton, joten käytänpä minäkin sitä esimerkkinä selittääkseni, mitä tarkoitan. Googlen auto on tietenkin hurja teknologinen saavutus. Toisaalta maanpinnalle palauttava fakta on, että Google-autoa ei myydä kuluttajille, Google-auto ei todennäköisesti pärjäisi vielä Suomen lumen kanssa ja Google-autoa ei nykyään käytä vielä kuin joku muutama testaaja. Ajatellaanpa klassista Rogersin innovaatioiden leviämisen mallia:\nGoogle-auto –innovaation levinneisyys olisi Suomessa jossain vähän vasemmalla puolella innovators –ryhmää.\nTodennäköisesti autoissa automatiikan määrä lisääntyy – vakionopeudensäätimistä on päästy jo nyt parkkeeraamisen hoitaviin tekoälyihin. Aikanaan auto alkaa ajaa itsensä melkein kaikkialle ja lopulta kaikkialle. Jossakin vaiheessa on mahdollista, että törmätään laillisiin esteisiin – ne saattavat antaa vähän lisäaikaa autoilulla elantonsa tienaaville. Niistäkin ongelmista (toivottavasti) päästään yli kuitenkin nopeasti. Autoiluun liittyy kuitenkin muitakin tehtäviä kuin pelkkä auton ohjailu. Rekkakuski hoitaa kuormansa kanssa säätämistä tullimiesten kanssa. On tietenkin selvä, että asian voi automatisoida, mutta siinä kestää aina joku tovi. Jonkin aikaa rekkamiehille löytyy siis töitä vaikeimpien tehtävien hoitamisessa. Taksikuskeilla riittää varmaan vielä pidempi aika puuhaa matkustajien auttamisessa.\nKaiken lisäksi eivät ne robotit tule olemaan ilmaisia. Esimerkiksi Googlen ottanee tuotekehittelyyn käytetyt rahat ja päälle voitot robottiautoja haluavilta kuluttajilta ja yrityksiltä. Näin taloudellinen paine automaatioon siirtymiseen ei välttämättä ole niin tajuttoman suuri ainakaan heti.\nRobottiautot eivät siis korvaa heti kaikkia työpaikkoja, vaan monenlaisten yritysten, yhteisöjen ja ihmisten on sopeuduttava robotteihin. Eksponentiaalinen kehitys vaatisi eksponentiaalista sopeutumista – sitä tuskin on kuitenkaan tarjolla. Emme herää huomenna ja tajua, että Google-auto on kaikkialla. Kyllä siinä oma aikansa menee ja se antaa aikaa sopeutumiselle.\nUskonko, että ihmiset tuhlaavat aikaansa ajamiseen loputtomiin tulevaisuudessa? En todellakaan. Mutta uskon, että sopeutumiseen saattaa olla inhimillisesti kestävämpi määrä aikaa kuin kirjoittajat pelkäävät.\nKirjassa esitetyt keinot sopeutumiseen ovat kuitenkin hyviä – oli kehitys miten nopeaa tahansa ja toivon, että niihin tartutaan. Kirjan yksi mainioista ajatuksista ovat progressiiviset kulutusverot, jotka hyödyntävät aika ovelaa ajatusta siitä, että verottaja tietää kohtuullisen hyvin ihmisten tulot ja jos vielä saamme selvitettyä säästöt, voimme aika hyvin sanoa, mitä ihminen on kuluttanut ja verottaa sen mukaisesti. Säästöjen kertomiseen taas syntyy kansalaisille korkea insentiivi ja asiaa on helpohko valvoa.\nItselleni syntyy muutama kysymys: Mitä tapahtuisi, kun ottaa lainaa eli tekee negatiivisia säästöjä? Koska säästäminen on pääasiassa rikkaiden yksinoikeus ja säästämällä voisi tasata verotuksen suurempia huippuja, pitäisi kulutusverotuksen olla suhteellisen vahvasti progressiivista, jotta edes nykyinen progression taso säilyisi. Mitenkähän se myytäisi ihmisille? Ajatus kulutusveroista on tietenkin keskeneräinen, mutta toivoisin jonkun asiaa vielä enemmän ymmärtävän tarttuvan siihen. Tässä voi olla jotain hyvinkin suurta!\nTeknologinen murros ja politiikka on siis todella hyvä ilmainen minipamfletti, joka todellakin kannattaa lukea. Erityisesti tykkään muodosta: kokonainen kirja menee herkästi parin ajatuksen venytykseksi. Lyhyempi muoto välittää ajatukset kirkkaana ja antaa paksua opasta paremmin lukijalle mahdollisuuden omaan pohdiskeluun.\nKuvalähde: La Machine #8 by Guwashi999, CC BY 2.0\nJaakko StenhällrobotiikkarobotisaatioteknologiaTeknologinen murros ja politiikkatekoälyVille-Veikko Mastomäki


Viestit aiheesta: urban veda - Blogi | Kauneus, hyvinvointi & lifestyle | Norris.fi\nNorris.fi BLOGI Viestit aiheesta: urban veda\nJulkaistu 15.8.2019 11.07 , julkaisija Norris.fi\nHelpon kauneusrutiinin 3 vaihetta ja 9 toimivaa tuotetta\nKesän viimeinen kuukausi on tässä ja nyt! Moni on palannut jo kouluun tai töihin ja sitä myötä takaisin tavallisiin meikkausrutiineihinsa. Vietä kuitenkin vielä hetki tätä ihanaa kesää ja satsaa tuotteisiin, jotka takaavat kuulaan ihon.\n1. Suojaa iho\nIho tarvitsee suojaa, vaikka se vaikuttaisikin voivan hyvin eikä varsinaisia ikääntymisen merkkejä ole havaittavissa. Niitä kuitenkin voi myös ehkäistä suojaamalla kasvonsa haitallisilta UV-säteiltä sekä saasteilta.\nMeikkivoiteissa suojakerroin saattaa olla alhainen 10-15, mutta se ei aina riitä. Meikkiä pitäisi levittää kasvojen iholle useita kerroksia, jotta sen lupaama suoja olisi riittävä. Onkin tehokkaampaa levittää iholle ensin saasteilta ja muilta haitallisilta aineilta suojaavaa kosteusvoidetta ja sen päälle korkealla suojakertoimella varustettu aurinkovoide.\nLisää päälle pieni määrä kevyttä meikkivoidetta, ja ensimmäinen vaihe on valmis!\nIholle silkkisen sileän, tasaisen pinnan antava pohjustusvoide häivyttää ihon juonteet sekä pienet virheet ja saa ihon hehkumaan. Hoitavat ainesosat takaavat sen, että voide lisäksi lukitsee kosteuden iholle sekä suojaa ihoa ulkoisilta ärsykkeiltä.\nGreen Peoplen luonnollinen erittäin tehokas, herkän ihon SPF30 kasvojen aurinkovoide sopii kaikille ihotyypeille.\nKevyt BB-voide häivyttää ihon pikku virheitä, tasoittaa ihon sävyn, kosteuttaa ja saa ihon näyttämään kauniin mattapintaiselta samalla kun taistelee ennenaikaista ikääntymistä vastaan. Suojaa ihoa UVA/UVB säteiltä sekä suojaa sinisen valon haittavaikutuksilta, SPF15.\n2. Puhdista iho\nKorkeamman suojakertoimen aurinko- ja kasvovoiteet ovat usein koostumukseltaan paksumpia ja samalla vedenkestäviä. Ne on siis meikin tavoin puhdistettava iholta. Jos saat aurinkosuojien käytöstä epäpuhtauksia tai näppylöitä syy voi olla puhdistustavoissa, ei suojatuotteessa.\nKaksoispuhdistus voi olla tähän ratkaisu! Ota se osaksi iltarutiinia. Tällöin iho puhdistetaan ensin öljypohjaisella tuotteella ja sen jälkeen toisen kerran vesiliukoisella puhdistusaineella. Jos kaksi tuotetta tai kaksinkertainen puhdistus tuntuu vaivalloiselta, valitse tarpeeksi tehokas puhdistusaine.\nTehokkaampi puhdistus ei tuo mukanaan kuivaa ja kiristävää naamaa, kunhan tuotteessa on mukana kosteuttavia ainesosia.\nTuoksuton puhdistus- ja meikinpoistoaine puhdistaa hellävaraisesti kasvot ja kaulan, poistaa epäpuhtaudet ja ilmansaasteet iholta. Tekee ihosta puhdistuksen ohella kauniin pehmeän ja ylläpitää ihon kosteustasapainoa.\n3. Kosteuta iho\nHuolellinen suojaus ja puhdistus kaipaavat rinnalleen vielä kolmannen osan: kosteutus. Valitse loppukesään kevyempi, kerrostettava tuote paksujen voiteiden sijaan.\nIhon kuulautta voidaan tehostaa seerumilla, jonka tehoaineet pumppaavat kosteutta syvälle ihoon. Päälle levitettävän kasvovoiteen ainesosat pitävät kosteuden ihossa.\nJos kosteusvoide tuntuu jäävän nihkeän oloisesti kasvoille eikä imeydy, ota avuksi kuorintavoide. Ihon kuivan pintakerroksen poistaminen tehostaa voiteiden imeytymistä. Kun muistat kuorinnan ja naamion kerran viikossa, päivittäisessä käytössä oleva voide voi olla kevyempi.\nSeerumikapselit sisältävät ikääntymisen merkkejä hidastavaa seerumia, jolla on luonnollinen botox-vaikutus. Seerumia voivat käyttää sekä miehet että naiset kasvojen ja kaulan alueella, kun ensimmäiset ikääntymisen merkit ilmestyvät. Mahtava meikinalusvoide!\nLuonnollisista ainesosista valmistettu kuorintavoide parantaa hellävaraisesti ihon sävyä ja vilkastuttaa verenkiertoa. Kuorintavoide poistaa kuolleet ihosolut ja edistää ihon uudistumista.\nLisätietoja:: ecooking, green people, ihonhoito, joe blasco, urban veda


Turussa kokoomus ja Sdp pysymässä vallassa - Politiikka - Helsingin Sanomat\nTurussa kokoomus ja Sdp pysymässä vallassa\nKokoomus ja Sdp säilyttivät asemansa Turun suurimpina puolueina, kun kaikki äänet on laskettu. Kokoomus sai 19 paikkaa ja Sdp 14 paikkaa.\nJulkaistu: 28.10.2012 21:27 , Päivitetty: 29.10.2012 0:31\nKokoomus ja Sdp säilyttivät asemansa Turun suurimpina puolueina, kun kaikki äänet on laskettu. Kokoomus sai 19 paikkaa ja Sdp 14 paikkaa. Perussuomalaisten osuus jäi reiluun yhdeksään prosenttiin ja kuuteen paikkaan. Katso Turun koko tulos HS.fi:n tulospalvelusta.


WRC-tallin pomo nostaa Sebastien Ogierin kautta aikain parhaaksi - "Hänen perintönsä elää todella pitkään" – Rallit.fi\nWRC-tallin pomo nostaa Sebastien Ogierin kautta aikain parhaaksi – ”Hänen perintönsä elää todella pitkään”\nSebastien Ogier voitti kaksi maailmanmestaruutta Fordilla. Kuva: M-Sport Ford WRT\nLajissa kuin lajissa keskustelu kautta aikain parhaasta urheilijasta käy tasaisin väliajoin kuumana.\nRallissa mestaruuksien määrässä mitattuna on kaksi kuljettaja ylitse muiden. Ensi kaudella M-Sport Fordilla valikoituja kisoja ajava Sebastien Loeb napsi yhdeksän perättäistä mestaruutta vuosina 2004-12. Toyotalla ensi vuonna niin ikään vain muutamia ralleja kaasutteleva Sebastien Ogier on puolestaan vienyt MM-tittelin kahdeksan kertaa.\nVertailu on hankalaa, sillä aikakaudet ovat aina erilaisia. Loeb voitti kaikki mestaruutensa Citroenilla, kun taas Ogier on juhlinut MM-titteliä kolmessa eri tiimissä. Mestaruuksien lisäksi Loeb johtaa myös MM-rallivoittojen määrässä. Ranskalaisikonilla on 79 voittoa Citroenin ratissa, kun taas maanmies Ogierilla 53 ykköstilaa neljän eri autonvalmistajan leivissä.\nM-Sportin tallipäälliköllä Richard Millenerillä on selkeä mielipide asiaan.\n– Seb on tehnyt päätöksensä ja haluaa ajaa vain valikoituja ralleja. Olisi toki hienoa nähdä hänet vielä kunnolla tositoimissa, mutta MM-taisto on varmasti yhtä tiukka myös ilman häntä, Millener aloittaa.\n– Jos katsoo koko sarjan historiaa, minusta Seb on kautta aikain paras kuski. Jos katsoo hänen voittamiaan mestaruuksia, on siellä mukana sarjan historian kovimpia taisteluja.\nMillener sai työskennellä Ogierin kanssa vuosina 2017-18, kun ranskalainen voitti kaksi mestaruutta Ford Fiestalla. Ensimmäisellä kaudella tuli myös brittitiimille merkkimestaruus.\n– Oli nautinto työskennellä tuollaisen kaverin kanssa ja olla mukana kahdessa mestaruuskamppailussa. Olen varma, että hänen perintönsä elää lajissa todella pitkään, Millener ylistää.\nKatso alapuolelta Ogierin haastattelu uran kahdeksannen MM-tittelin jälkeen.\n[YouPlaySinglePlayer video=”1719,2354,393432″ ap mute]\nM-Sport Ford, Rallin MM-sarja, Richard Millener, Sebastien Ogier\nPrevRallin MM-sarjan WRC2-luokkaan mielenkiintoisia nimiä\nJari-Matti Latvala kommentoi hurjaa huhua – ”En uskonut koko juttuun”Next


Ko Surin – snorklausta merimustalaisten saarilla Näin syöt oikeaoppisesti thairuokaa\nCaptain Andy – February 8, 2014\nHaluatko tehdä matkan Thaimaan kulttuuriin ja historiaan? Rantojensa lisäksi Thaimaa on upea kohde kulttuurista kiinnostuneelle. Näennäisen modernin pinnan alla paikallinen kulttuuri on kiehtovaa ja kummallista. Jokaisen isomman talon edessä on oma pieni henkien talonsa, jossa asustavat päärakennuksen suojelushenget, ja thaimaalaiset luottavat amulettien suojelevaan voimaan. Arvovaltaisilla munkeilla kerrotaan olevan yliluonnollisia voimia – he osaavat lukea ajatuksia ja harjoittaa telepatiaa. Taikuus on Thaimaassa osa arkipäivää.\nThaimaan historia elää temppelien seinämaalauksissa.\nIsaanissa on paljon festivaaleja, joiden yhteydessä on hyvä mahdollisuus päästä seuraamana perinteistä tanssia.\nRantakohteista eniten historiaa löytyy Hua Hinista, jonne thaimaalaiset aateliset rakennuttivat huviloitaan 1900-luvun alussa. Lue lisää Historiallisesta Hua Hinista. Vuosisadanvaihteen tunnelmiin pääsee yöpymällä Thaimaan ensimmäisessä rantahotellissa, vuonna 1923 valmistuneessa, kaunista kolonialistityyliä edustavassa Centara Sofitelissa. Jos taas etsii modernimpaa tyyliä, Hua Hinista löytyy useita oivaltavia boutique-hotelleja (lue lisää Hua Hinin hotelleista).\nLUE LISÄÄ THAIMAAN KULTTUURISTA\n– Oi mahtava kotihenki!\n– Riisu amuletti vessassa\n– Bangkok – Kohdeopas\n– Bangkokin oudot nähtävyydet\n– Chiang Mai – Kohdeopas\n– Hua Hin – Kohdeopas\n– Historiallinen Hua Hin\nTagged with → historia ja kulttuuri • rauniokaupunki


Kuinka kadehtivia äitimme ovat, kun ihme odotetaan, emme vain puhu siitä, mitä meille tapahtuu, mutta voimme osoittaa, kuinka vauva tutkii 6 viikkoa ja mitä lapsi kehittyy 13. viikolla. Tätä varten ei ole tarpeen opiskella kirjastoja ja jopa Internetissä etsiä sitä ei ole välttämätöntä. Nyt puhelimessa on monia erilaisia sovelluksia, joissa päivittäin tietoja ihastasi päivitetään ja joka viikolla on yleisiä tietoja kehityksestä, siitä, mitä pitäisi syödä, mitä kohtaat tässä vaiheessa ja jopa valokuvia videoista on liitetty!\nSovellus laskee sinulle, kun haluat mennä lääkärille tai kertoa kuinka monta vaippaa tarvitset sairaalaan. Olemme koonneet oman henkilökohtaisen luokitus sovellus, joka paitsi helpottaa elämääsi, mutta myös erilaisia arjen, olet yhdessä rakkaansa joka päivä voi löytää lisää tietoa suurin suosikki ja kotikaupunki lapsi.\nRaskaus +, ensimmäisen raskauskolmanneksen – ilmainen, maksuton pääsy – 299 ruplaa\nJos sana “raskaus” on kirjoitettu verkkokaupassa, sovellus on ensimmäinen kaaviossa, eikä mitään. Paras tietosanakirja raskaudesta. Lataamalla sovelluksen syötät tietosi, laskee PDR: n (arvioitu toimituspäivä) – ja voit aloittaa! Joka päivä päävalikossa kirjoita kuinka monta päivää jäljellä ennen toimitusta, uusia vinkkejä, muistutuksia lääkärille tai toimittaa testejä ja tietenkin 3D-kuva muruista. Joka viikko on uusi “luku” lapsesi kehityksestä, terveydestänne ja jopa vinkkejä puolisolle!\nVärilliset kuvat ja kuvat ultraäänestä, elämän henkilökohtaiset päiväkirjat (voit lisätä kuvia viikossa vaihdetusta vatsaan), luettelon ostoista ja nimistä sekä kolmannen kolmanneksen – vauvojen vapinaa ja taistelutaulukkoa! Lisäksi koko perhe voi käyttää sovellusta: voit ladata tietoja profiilistasi sukulaisten puhelimeen ja näet tietoa vauvasta.\nNiille, jotka haluavat kokeilla, ilmainen versio on voimassa niin kauan kuin 13 viikkoa. Kaikkein kätevä tietosanakirja raskaana oleville naisille!\nSprout +, 299 ruplaa\nTämä sovellus ansaitsee huomiota vauvan epätavalliseen näyttöön: seuraavan sukupolven kolmiulotteiset kuvat! Realistiset liikkeet, pienen sydämen pelaaminen ja 3D-kuvat, joiden ansiosta vauva näytöllä näyttää todelliselta.\nPäivittäin ja viikoittain muuttaa kuvan yksityiskohtaiset kuvaukset, voit pitää päiväkirjaa kuvallinen raportti ja sovellus on päiväkirja jossa muistuttaa sinua käynti lääkärin, tehtävälista, ostokset vauva, auttaa keräämään pussin sairaalassa. Ja tietenkin, painon näytön, sokki laskuri ja ajastin supistukset auttaa ennen kokousta murusia.\nRaskauskalenteri Keskustele äidin kanssa lähelläsi, Preggie -mom.life\nOlet varmasti raskaana tai jo synnyttänyt ystäviä, äitiä ja muita sukulaisia, kiirehtiä antamaan tuhannen ja yhden neuvon ravitsemuksestasi, vaatteistasi, vitamiineistasi ja niin edelleen. Mutta joskus haluat puhua muiden kanssa, kuten sinäkin, raskaana oleville naisille, joilla on jopa sellainen tilanne / historia / diagnoosi kuin sinäkin.\nTällöin on ihanteellinen preggie-sovellus. Siellä voit kysyä kaikkia kysymyksiä, saada nopeasti vastauksia ja neuvoja sekä jakaa kokemuksia äitien kanssa. Yli 800 000 äitiä ja raskaana olevaa naista käyttää äitiä. elämän viestintään, neuvojen vaihtoon ja jopa tuttavien, yhteisten kävelylenkkien ja keskustelujen osalta. Ihanteellinen paikka äideille!\nBaby Beat – kuuntele sikiön sydämenlyöntiä, 379 ruplaa\nJos aiemmin kuulet ja näet lapsen sertsebienie, tarvitsisi käydä lääkäriin, nyt se on mahdollista kirjaimellisesti kotona! Baby Beatsin avulla voit kuulla, miten sydän lyö pieniä muruasi ja wiggling. Sovelluksen avulla voit jopa tallentaa sydämen rytmin!\nTietenkään ei ole helppoa ryhtyä rytmiin: äidin arvosteluiden mukaan sinun pitäisi aloittaa aikaisintaan kuin 15. viikolla, huoneen pitäisi olla hiljainen ja pidettävä puhelinta paremmin ilman peitettä paikkaan, jossa vauva on tarkoitus olla. Mutta kärsivällisyys ja löytää oikea paikka tummyyn antaa sinulle ja miehelle unohtumattoman kokemuksen!\nVihjeitä “raskaana oleville” tytöille Lite – maksuton\nNo, ei kaikki sama meille, tulevat äidit! Meidän rakkaat miehet eivät ole vähemmän huolta ja odottavat vauvan ilmestymistä. Vinkkejä “raskaana oleville” isille seurataan tulevien isien kanssa raskauden aikana!\nRakas paavi pystyy luomaan gallerian ultraääni kuihtuneet, valokuvien kehitys ja muutokset äitien masu, sovellus näyttää missä julkkis syntymäpäivä samana päivänä kanssa murusia ja antaa hyviä neuvoja liittyvät vaimonsa ja sietää aalto tunteita. Tämä “papin” tietosanakirja.\nVauvan kuvat, 229 ruplaa\nSovellus sieluun ja estetiikkaan. 450 upeita kuvia colorize “raskaana” ja päivää myöhemmin, vauvakuvat, söpö tarroja, joiden ehdot ja päivämäärät muistuttaa, mitä kauden olet alkanut kasvaa ja vatsa kun vauva ensimmäistä kertaa työnsi jalkansa.\nSovellukselle ei ole semanttista kuormaa, mutta mukavat kuvat sinulle ja perheellesi ovat ihania.\nEläinradan Jousimies-merkin pääpiirteet\n1 Raskaus +, ensimmäisen raskauskolmanneksen – ilmainen, maksuton pääsy – 299 ruplaa\n2 Sprout +, 299 ruplaa\n3 Raskauskalenteri Keskustele äidin kanssa lähelläsi, Preggie -mom.life\n4 Baby Beat – kuuntele sikiön sydämenlyöntiä, 379 ruplaa\n5 Vihjeitä “raskaana oleville” tytöille Lite – maksuton\n6 Vauvan kuvat, 229 ruplaa


Lasten kanssa puuhaaminen toi uupuneille isille voimavaroja. Kuvituskuva. Kuva: Tiina Jutila / Yle\n14.11.2021 • Päivitetty 14.11.2021 07:08\n"Vanhemmuus on musta möykky riittämättömyyttä ja on pilannut elämäni. Toivon etten olisi noudattanut yhteiskunnan vaatimuksia Suomen kansan kartuttamisesta ja lisääntymisestä."\nNäin eräs isä kuvaa tuntemuksiaan Jyväskylän yliopiston uusimmassa vanhemmuuden uupumuksen tutkimuksessa, jossa vertailtiin uupuneiden ja ei-uupuneiden isien raportoimia kuormitus- ja voimavaratekijöitä.\nUupuneilla isillä oli odotetusti huomattavasti enemmän kuormitustekijöitä elämässään kuin ei-uupuneilla isillä.\nHyvinvoinnin psykologian dosentti Matilda Sorkkilan mukaan yllättävintä oli uupuneiden isien vastauksista paistava pettymys yhteiskuntaan.\n– He kokivat, että yhteiskunta vaatii isiltä liikaa, mutta ei kuitenkaan pysty tarjoamaan riittävästi tukea vanhemmuuteen. Yhteiskunta asettaa paineita lisääntymiselle, mutta sitten kun lapset on tehty, vanhemmat jätetään vähän heitteille, Sorkkila kuvailee isien tuntemuksia.\nTyö ei jousta eikä yhteiskunta tue\nUupuneet isät raportoivat ei-uupuneita isiä enemmän kokevansa vaikeuksia työn ja perhe-elämän yhteensovittamisessa. Monet kokivat, ettei töissä huomioitu isien vanhemman roolia lainkaan.\n– Useat isät olisivat halunneet olla enemmän lastensa ja perheensä kanssa, mutta työpaikalta ei tullut minkäänlaista joustoa tai ymmärrystäkään, Sorkkila kertoo.\nTukea ei koettu heruvan yhteiskunnaltakaan, jossa kuitenkin toivotaan tasa-arvoisempaa vanhemmuutta.\n"Tarvitsisin aidosti tasa-arvoisen mahdollisuuden jäädä isänä vanhempainvapaalle, jotta se ei vaikuttaisi perheen talouteen negatiivisesti. Perheen etu menee isän edun edelle."\n"Lyhyempi työaika mahdollistaisi enemmin yhteistä aikaa lasten kanssa. Talous ei tällä hetkellä tosin anna siihen mahdollisuutta. Kikyn 24h työaikaa on kaikki pois perheeltä."\nLisäksi uupuneet isät kokivat ei-uupuneita isiä enemmän olevansa kuormittuneita jokapäiväisessä lapsiperhearjessa.\n"Lapsiperheen arki on raskasta, en välttämättä voi nykyisillä yhteiskunnan tuilla ja menolla suositella aidosti, vaikka lapset tuovatkin paljon iloa elämään."\nMielenkiintoista Matilda Sorkkilan mukaan oli se, että sekä uupuneilla että ei-uupuneilla isillä voimavarat liittyivät pääsääntöisesti lapsiin. Lasten kehityksen seuraaminen sekä arkiset leikit ja puuhat lasten kanssa toivat isille voimavaroja.\n– Eräs uupunut isä kertoi, että lapsista tuleva ilo on saanut hänen jaksamaan. Eli vaikuttaa sitä, että lapset eivät itsessään ole uupumuksen lähde, vaan ympäröivät rakenteet, jotka eivät tue isiä riittävästi.\nIsien uupumuksella voi olla vakavia seurauksia\nVanhempien uupumuksen syitä on tutkittu Jyväskylän yliopistossa vuodesta 2018 lähtien.\nEnsimmäisen julkaisun mukaan merkittävin uupumusta lisäävä tekijä oli vanhempien kokemus ulkoapäin tulevista suorituspaineista. Tämä kokemus korostui erityisesti äideillä.\nUusimmassa, isiin keskittyneessä tutkimuksessa työn ja perhe-elämän vaatimukset ja odotukset vaikuttivat aiheuttavan isille paineita.\n– Äidit saattavat reagoida vanhemmuuteen liittyviin paineisiin herkemmin ja heidän uupumus liittyy ehkä enemmän kotiin ja lapsiin. Isillä uupumus saattaa olla laajempaa roolien ristiriitaa: mitä heiltä odotetaan, ovatko he kotona vai töissä, ovatko he leiväntuojia vai mikä heidän roolinsa on?, Sorkkila pohtii.\nJyväskylän yliopiston dosentti Matilda Sorkkilan mielestä isien kokemaa uupumusta pitäisi tutkia enemmän. Kuva: Petteri Kivimäki / Jyväskylän yliopisto\nÄitien uupumusta on tutkittu jo useamman vuoden ajan, mutta isien kokemaa uupumusta ei ole Sorkkilan mukaan tutkittu juuri lainkaan.\nSe olisi hänen mielestä tärkeää, sillä muualla tehdyt tutkimukset ovat osoittaneet, että isien uupumuksella saattaa olla äitien uupumusta vakavammat seuraukset liittyen itsetuhoisiin ajatuksiin tai lapsiin kohdistuvaan kaltoinkohteluun.\nIsien uupumusta pitäisi tutkia myös tasa-arvoisen vanhemmuuden nimissä.\n– Olisi hirveän tärkeää tietää, miten isät jaksavat kotona ja miten me voisimme heitä tukea, että he haluaisivat olla kotona, Sorkkila sanoo.\nIsät kokevat jäävänsä näkymättömiksi\nTutkimuksessa tarkasteltiin myös sitä, mikä auttaisi isiä voimaan vanhempana paremmin.\nTutkimukseen osallistuneet uupuneet isät raportoivat tarvitsevansa taloudellista tukea, tukea työn- ja perhe-elämän yhteensovittamisessa, käytännön tukea perhearjessa sekä tukea parisuhteelleen.\nSekä uupuneet että ei-uupuneet isät kertoivat kaipaavansa enemmän sosiaalista tukea, kuten vertaistukiryhmiä, joissa he saisivat keskustella pelkästään toisten miesten ja isien kanssa.\nLisäksi miehet kaipasivat enemmän omaa aikaa ja tietoa palveluista, joita pikkulapsiperheille on tarjolla.\nSorkkilan mielestä esimerkiksi neuvolat voisivat ottaa isistä enemmän koppia.\n– Monella isällä oli kokemus, että he ovat jääneet ehkä vähän näkymättömiksi, että heitä ei ole huomioitu neuvolassa. Huomio on keskittynyt vain lapseen ja äitiin ja isät ovat jääneet ulkopuolelle.\nErityisesti uupumisriskissä olevat isät olisi tärkeää havaita ajoissa.\n– Isillä kynnys avun hakemiseen voi olla äitejä suurempi. Voi olla sellainen ajatus, että pitää vaan jaksaa ja kestää ja olla se perheen kallio eikä voi kertoa, että itse voi huonosti. Sellaisesta ihanteesta pitäisi päästä eroon. On rohkeaa ja vastuullista hakea apua, Sorkkila painottaa.\nTutkimuksen tuloksia ei voi yleistää, sillä mukana oli vain 24 isää. Heidät on poimittu vuoden 2018 kyselytutkimuksen aineistosta, johon vastasi kaikkiaan 158 isää. Tutkimuksessa vertailtiin 10 eniten ja 14 vähiten uupuneen isän avoimia vastauksia toisiinsa. Uupuneet isät kokivat uupumusoireita vähintään viikoittain ja ei-uupuneet harvemmin kuin muutaman kerran vuodessa. Tutkimus on hyväksytty julkaistavaksi vertaisarvioidussa The Family Journal (siirryt toiseen palveluun) -lehdessä.\n42 maan vertailututkimus paljasti: yksilökeskeinen kulttuuri altistaa vanhempia uupumukselle – Suomessa seitsemänneksi uupuneimmat vanhemmat\nUupumus pakotti äidin sairauslomalle omasta perheestään – Uusi suomalaistutkimus: Muiden odotukset suurin syy vanhemmuudessa uupumiseen\nIsyysTerveys ja hyvinvointiVanhemmatVanhemmuusLapsiperheetLapsetJyväskylän yliopistoÄitiysLastenneuvolat


Etäluento: Lahden saldo – 20 vuotta dopingskandaalista - Vastuullisuusuutiset.fi\nTorstaina 4.3. klo 15-16 striimatulla etäluennolla tökätään pintaa syvemmälle vaiettuun aiheeseen. Historioitsija ja tietokirjailija FT Erkki Vettenniemi valottaa Lahden dopingskandaalin vaikutusta suomalaisen urheiluun, hiihtoon, dopingvalvontaan, mediaan ja urheiluyleisöön. Vettenniemeltä on ilmestynyt useita aihetta sivuavia tutkimuksia kuten Piikit ja pillerit – Suoraa puhetta dopingista, joka ilmestyi 2009. Hän on myös toimittanut artikkelikokoelman Piikki lihassa – unelma puhtaasta urheilusta (1998).\nJärjestäjinä toimivat Hiihtomuseo ja Suomen Urheiluhistoriallinen seura ry.\nStriimiä voi seurata Lahden museoiden Youtube-kanavan kautta. Linkin ja lisätietoa striimistä löytää Lahden museoiden ja Hiihtomuseon verkkosivuilta sekä somesta.\nTilaisuus järjestetään Lahden Voitto-ravintolan auditoriossa Hiihtomuseon rakennuksessa, mutta paikan päälle tuleva yleisömäärä on ohjattu THL:n ja PHHYKY:n ohjeistusten mukaisesti. Paikan päälle voi tulla vain ilmoittautumalla etukäteen museoamanuenssi Jenni Ahto-Hakoselle.\nTagged Historia, Lahti, Urheilu\nrecycling US korona COVID-19 climate change vaccine tutkimus China Europe Kiertotalous UN coronavirus Pandemic koulutus Ympäristö UK Suomi EU ilmastonmuutos talous


"We have something to say" - Stoned Statues ja Somehow Jo esiintyivät Tampereen Klubilla: kuvagalleria katsottavissa - KaaosZine\n”We have something to say” – Stoned Statues ja Somehow Jo esiintyivät Tampereen Klubilla: kuvagalleria katsottavissa\nTampereen Klubilla nähtiin 5. toukokuuta nuorta rockvoimaa, kun lavalle nousi kaksi virkistävää modernia rockia esittävää yhtyettä. Pääesiintyjänä nähtiin juuri Sakara Recordsin kautta debyyttialbuminsa julkaissut Stoned Statues, ja illan avasi paikallinen vaihtoehtorockia esittävä Somehow Jo.\nSomehow Jostoned statues\nPunk-asennetta ja alternative metalia – Stoned Statuesin levyjulkkarikuvat On The Rockista\nStoned Statues nähtiin ja koettiin 1. toukokuuta levyjulkkarikeikalla Helsingin On The Rocksissa. Bändin musiikki on yhdistelmä punk-asennetta ja alternative metalia tarttuvilla laulumelodioilla. Yhtyeen debyyttialbumi ”Stoned Statues” ilmestyi 22. huhtikuuta. Illan lämmittelijänä kuultiin Enter Ranaa. Enter Rana Stoned Statues Kuvat: AJ Johansson Photo and Video Kaupallinen yhteistyöVinyylien suosio kasvaa kasvamistaan - Backstage Rock Shop tuo myyntiin kiinnostavia…\nSakaralle kiinnitetty Stoned Statues paljastaa Kaaoszinelle levytyssopimuksen yllättävät puolet ja kertoo debyyttialbuminsa synnystä\nKotimainen rockia ja vaihtoehtometallia sekoitteleva Stoned Statues kiinnitettiin hetki sitten legendaariselle Sakara Recordsille. Nyt yhtyeen omaa nimeä kantava debyyttialbumi on vihdoin julkaistu. Kaaoszine pääsi haastattelemaan yhtyettä albumin tiimoilta. Bändi kertoo, mikä levytyssopimuksessa oli kaikista yllättävintä, ja miten albumi lopulta syntyi. Kaupallinen yhteistyöVinyylien suosio kasvaa kasvamistaan - Backstage Rock Shop tuo myyntiin kiinnostavia harvinaisuuksia ja uudelleenjulkaisuja…\nSakara Recordsille kiinnitetty Stoned Statues julkaisi debyyttialbuminsa\nSakara Recordsin tuorein kiinnitys, vaihtoehtometallia esittävä Stoned Statues, julkaisi tänään debyyttialbuminsa Stoned Statues. Yhtyeen musiikki on yhdistelmä punk-asennetta ja alternative metalliatarttuvilla laulumelodioilla. Albumin on äänittänyt Jere Isberg, miksannut Miitri Aaltonen ja masteroinut Mika Jussila. Kaupallinen yhteistyöVinyylien suosio kasvaa kasvamistaan - Backstage Rock Shop tuo myyntiin kiinnostavia harvinaisuuksia ja uudelleenjulkaisuja → ”Levyltä kuulee sen, kun kolme…\nHuhtikuussa debyyttialbuminsa julkaisevalta Stoned Statuesilta uusi kappale ”Burning Feathers”\nSakara Recordsin tuorein kiinnitys, Stoned Statues, julkaisee uutta musiikkia huhtikuussa julkaistavalta debyyttialbumiltaan. Kuuntele ”Burning Feathers” alapuolelta. Kappale on yhtyeen sävellys ja sanoista vastaa Jenna Kosunen. ”Burning Feathersin” on äänittänyt Jere Isberg, miksannut Miitri Aaltonen ja masteroinut Mika Jussila. Yhtye kertoo uudesta kappaleestaan seuraavaa: ”Burning Feathers kappaleena on matka ajatusten syövereihin; niihin aatoksiin, jotka saavat meidät…\nStoned Statuesin uusi kappale ”Glory Pictures” muistuttaa ettei kuva kerro koko totuutta\nSakara Recordsin tuorein kiinnitys, Stoned Statues, julkaisee tänään toisen singlensä ”Glory Pictures”. Kappale on yhtyeen sävellys ja sanoista vastaa Jenna Kosunen. ”Glory Picturesin” on äänittänyt Jere Isberg, miksannut Miitri Aaltonen ja masteroinut Mika Jussila. Yhtye kertoo kappaleestaan seuraavaa: ”Me janoamme täydellisyyttä illuusion pohjalta. Tutkimme asioita pintapuolisesti ja teemme päätelmiä toisistamme sen perusteella, vaikka meidän tulisi…\nStoned Statues julkaisi toisen singlensä\nVaihtoehtoisen metallin uusi suunnannäyttäjä Stoned Statues julkaisi perjantaina 14.5. toisen singlensä ”Burning Feathers”. Stoned Statues on 2019 vuoden lopussa Tampereella perustettu voimatrio, jonka musiikissa on klassisia rock- ja metal-elementtejä sekoitettuna progehtaviin ja metalcoremaisiin breakdown-osuuksiin. ”Tässä on keittymässä sellainen soppa, joka varmasti maistuu myös laajemmalle kuuntelijakunnalle!” – Stoned Statues


Jalankulun poikkeusreitti laajenee Helsinginkadulla – Kasin katutyöt\nKallion työmaa-alue laajenee Kaarlenkadulla myös Helsinginkadun pohjoispuolelle maanantaista 8.2. alkaen. Muutos vaikuttaa etenkin jalankulkuun. Jalankulkureitti säilyy, mutta kulkuväylä kapenee työmaakaivannon kohdalla noin 1,5 metriseksi Kaarlenpuiston kohdalla.\nKaarlenkadulla jalankulun poikkeusreitit ovat edelleen voimassa myös Helsinginkadun eteläpuolella aukiolla sekä Helsinginkadulla Brahenkentän eteläpäässä.\nHelsinginkadulla Brahenkentän kohdalla jalakulkureitti on käytössä ainoastaan eteläisellä puolella katua. Työmaan kohdalla pyöräliikenteen reitti Töölön suuntaan kulkee ajoradalla ja autoliikenne kiskoilla.\nMerkitty reitti on turvallinen reitti\nMerkittyjen kulkureittien noudattaminen kaikkialla työmaan alueella on erityisen tärkeää, jotta liikkuminen on turvallista. Kävely merkittyjen reittien ulkopuolella, kuten ajoradalla on kielletty, ja jalankulkijoille löytyy aina korvaava kiertoreitti mahdollisimman läheltä. Ajoradan ylittäminen onnistuu aina myös suojatietä pitkin.


Pääkirjoitus: ”Rokotekriittisyys” ei ole kriittisyyttä vaan typeryyttä\nJUURI NYTUusi puoli prinsessa Dianasta tänään tv:ssä: Lähetti rakastajalleen ”rohkeita nakulehtiä”\n30.11.2018 klo 18:36\nAsiantuntijat ovat jo pitkään varoitelleet, että Pohjanmaan rannikolla sitkeästi elänyt rokotevastaisuus voi johtaa tuhkarokon leviämiseen. Nyt uhka toteutui, kirjoittaa Iltalehden uutispäätoimittaja Perttu Kauppinen.\nPeriaatteessa tuhkarokko pitäisi olla jo nitistetty Suomesta. Taudilta suojelevan MPR-rokotteen kattavuus on kuitenkin heikentynyt, kun rokotteita vastustavat vanhemmat jättävät lapsensa rokottamatta. MOSTPHOTOS\nKriittisyydellä tarkoitetaan kykyä arvioida tietoa ja suhteuttaa sitä erilaisiin tilanteisiin. Arkikielessä kriittisyys taipuu helposti tarkoittamaan vastustamista vaikka oikeasti kriittinen ajattelu on demokraattisen yhteiskunnan kulmakivi.\nTorstaina kerrottiin, että Luodon kunnassa esikouluikäinen lapsi oli sairastunut tuhkarokkoon. Lasta ei ollut rokotettu tautia vastaan, ja samassa päiväkodissa ja esikoulussa oli kymmenkunta niin ikään rokottamatonta lasta.\nPeriaatteessa tuhkarokko pitäisi olla jo nitistetty Suomesta. Taudilta suojelevan MPR-rokotteen kattavuus on kuitenkin heikentynyt, kun rokotteita vastustavat vanhemmat jättävät lapsensa rokottamatta. Suurinta rokotteiden ideologinen vastustus on ollut juuri Pohjanmaan rannikkoseuduilla.\nRokotevastaisuutta lienee lisännyt vuoden 2009 kohu sikainfluenssarokotteen aiheuttamista narkolepsiatapauksista. Myös MPR-rokote aiheuttaa jonkinlaisia haittavaikutuksia pienelle murto-osalle rokotetuista lapsista. Lääkäreillä ja tutkijoilla ei ole pienintäkään epäselvyyttä siitä, etteivätkö rokottamatta jättämisen haittavaikutukset olisi huomattavasti suuremmat.\nHuhupuheet rokotteiden haitallisuudesta elävät kuitenkin sitkeästi. Osittain niitä pitävät yllä myös ne terveydenhuollon ja sosiaalialan ammattilaiset, jotka ovat näyttävästi kapinoineet omia rokotuksiaan vastaan.\nRokotevastaisuus on vain yksi osoitus Suomessakin esiin puskeneesta epäluottamuksesta tieteeseen ja tutkimukseen. Esimerkiksi ilmastokysymyksissä koko joukko suomalaisia kyseenalaistaa edelleen tutkimustulokset ja tieteentekijöiden näkemykset.\nMyös päättäjät ovat omalta osaltaan olleet kyseenalaistamassa tieteentekijöiden asiantuntemusta ja tieteellistä maailmankuvaa silloin, kun ne eivät ole sopineet omaan poliittiseen linjaan. Pääministeri Juha Sipilä (kesk) suututti yliopistoväen heti hallituskautensa aluksi, kun puhui ”kaiken maailman dosenteista”, jotka ”kertovat, ettei tätä ja tätä saa tehdä”.\nRokotteiden ilosanomaa levittävä Terveyden ja hyvinvoinnin laitos THL on tehnyt osansa heikentääkseen omaa uskottavuuttaan. Alkoholilain uudistamisen yhteydessä THL ei tehnyt tutkimusta vaan politiikkaa, kun se ennusti lakimuutoksen vaikutukset aivan liian suuriksi.\nUskomuksiin perustuvasta rokotevastaisesta maailmankuvasta kärsivät ne lapset, joilta vanhemmat ovat kieltäneet rokotteet. Yksilönvapaus on tärkeä arvo, mutta rokotteiden osalta Suomessa pitäisi siirtyä pakkoon, kuten monissa Euroopan maissa on jo tehty.\nHyviä uutisia joululomiksi! Influenssasta ei ehkä tällä kertaa riesaa - ”Rauhalliselta näyttää”Älä anna lapselle yskänlääkettä tai yleistä vilustumislääkettä - vaarana haittavaikutuksetInfluenssaepidemia on käynnistymässä - tapaukset lisääntyneet koko Suomessa: Kaiken ikäiset sairastuneet ”Rokote pilasi kaiken” – Kymmenen vuotta sitten Suomi meni paniikkiin, ja kohta Emma, 9, alkoi saada outoja oireitaTuhkarokkoa tartuttaneen lapsen päiväkodissa jopa kymmenen rokottamatonta lasta - altistuneiden määrä kasvaa Pohjanmaalla: Jo yli 150


Bernie Sandersin manifesti! – Sami Eerola ja spektaakkeliyhteiskunta\nSami Leon Eerola 4 marraskuun, 2018 3 marraskuun, 2018 Politiikka ja yhteiskunta, Talous\nAmerikassa kaikki on suurempaa, paitsi sosialismi, joten oli yllättävää, että itseään ”demokraattiseksi sosialistiksi” kutsuva senaattori Bernie Sanders pääsi vuosina 2015-2016 Demokraattien presidenttiehdokaskisassa niin pitkälle kuin pääsi. Koska arvioin vuosi sitten presidentti Donald Trumpin vaalimanifestin, otin tämän Kirsimarja Tielisen suomentaman Bernie Sandersin manifestin ”Mahdollisuuksien maa – Yhdysvaltojen vaihtoehtoinen tulevaisuus” luettavaksi.\nBernie Sanders kertoo kirjassaan hänen elämästään: miten hän kasvoi New Yorkin Brooklynin kaupunginosassa keskiluokkaisessa perheessä, miten hän muutti Vermontin osavaltioon, poliittisesta heräämisestään, politiikastaan ja presidenttikisasta. Paljastuu, että Bernie Sanders on puolalaisten juutalaisten jälkeläinen, jonka sukulaisia murhattiin natsien keskitysleireissä ja tämä vaikutti paljon hänen maailmankuvaansa ja politiikkaan. Kirjan mukaan Sanders on johdonmukaisesti ajanut Vermontin osavaltiossa sosialidemokraattista politiikkaa ja hyvinkin menestyneesti. Jos on kirjaan uskomista, Vermont on melkein pieni sosialistinen saari USA:ssa.\nMutta kiinnostavinta on Sandersin maailmankuva, vaikka mies sanoo olevansa ”demokraattinen sosialisti”, hän tarkoittaa käytännössä sosialidemokratiaa. Yllätyinkin, miten avoimesti Sanders kirjoitti tähän kirjaan ajavansa sosialismia. Käytännön tasolla hän siis ajaa pohjoismaista hyvinvointivaltiota Yhdysvaltoihin. Sosiaalidemokratiassa yksityiset yritykset, erityisesti suuryritykset, tuottavat varallisuuden, josta osa kanavoidaan valtion erilaisiin sosiaalisiin ohjelmiin ja vahvat ammattiliitot turvaavat työläisten oikeuksia. Suurin ero eurooppalaiseen sosialidemokratiaan on kuitenkin siinä, että Sanders ei aja tiettyjen teollisuudenalojen kansallistamista, ainoastaan massiivista veronkorotusta jättiläismäisiin amerikkalaiseen suuryrityksiin.\nPerustellakseen politiikkaansa, kirjailija kertoo, miten epätasa-arvoinen ja kurja Yhdysvallat on tavallisille ihmisille. En tiennyt, että maa oli niin riistokapitalistinen kuin tässä kirjassa esitetään. Runsailla viittauksilla ja tutkimuksilla Sanders osoittaa, että USA:ssa harjoitetaan rikkaitten sosialismia, jossa suuret kansainväliset korporaatiot käytännössä välttyvät veronmaksuilta, mutta saavat runsaasti yritystukea valtiolta, kun samaan aikaan työntekijät saavat niin vähän palkkaa, että joutuvat täydentämään sen valtion ruokakupongeilla. Kirjan mukaan USA:n taloudella menee lujaa, mutta varallisuus ei jakaudu tasaisesti. Sandersin keskeisin idea on jakaa tämä varallisuus kansalle, jotta he voivat osallistua kapitalismiin muullakin tavalla kuin vaihdettavina muttereina suuryrityksien koneistoissa.\nMutta pahempaa on, miten USA:ssa määrätietoisesti estetään köyhiä ihmisiä, erityisesti afroamerikkalaisia äänestämästä. Toisin kuin Suomen sosialistisessa helvetissä, niin USA:ssa ihmisten pitää erikseen rekisteröityä äänestäjäksi ja joskus rekisteröintipaikkoja on vain yksi koko eurooppalaisen maan kokoisessa osavaltiossa. Sama on jopa äänestyspaikalla, joita joissain osavaltioissa on vain muutama, eikä ennakkoäänestystä ole. Kirjan mukaan, jos olet köyhä, vammainen tai raskaissa töissä, on hyvin vaikeaa löytää aikaa tai keinoa matkustaa rekisteröityäkseen äänestäjäksi tai jopa äänestää. Sandersin mukaan ei ole siis mikään ihme, että maa on muuttumassa oligarkiaksi, kun vain valkoisesta keskiluokasta ylöspäin kykenee edes äänestämään.\nTässä kirjassa näkee hyvin, että Sanders mahtuu ”populisti” määritelmän alle. Kirja perustuu vastakkainasetteluun, jossa ”tavallinen työtätekevä kansa” on vastaan ”ahneet miljardöörit.” Sandersin mukaan USA on muuttumassa oligarkiaksi, jossa valtavat yritykset tekevät mitä huvittaa ja tavalliset ihmiset kärsivät. Jopa valtamediaa haukutaan tässä kirjassa ”suuryritysten äänitorveksi”. Kuten populistit yleensäkin, Sanders myöskin asemoi itsensä amerikkalaisen kansan ”oikeaksi” edustajaksi, joka täyttää heidän toiveensa.\nAinoa ero oikeistopopulismiin on rasismin ja teleologian puute. Sandersin mukaan ongelma eivät ole niinkään jotkut yksittäiset miljardöörit, vaikkakin tässä haukutaan paljonkin Koch-veljeksiä, vaan itse USA:n järjestelmä, joka suosii suuria yksityisiä yrityksiä. Kirja kuluttaakin paljon sivuja, analysoidakseen joka ikisen rakenteellisen ongelman USA:ssa ja miten ne voitaisiin korjata jollain tietyllä sosialistisella ohjelmalla. Tämä kirja ei siis sisällä epämääräisiä lupauksia oikeudenmukaisuudesta ja tasa-arvosta, vaan konkreettisia ratkaisuja. Niinkin paljon, että osa tästä kirjasta on hirmu tylsää.\nRasismin puute taas näkyy siinä, että Sanders ei syytä meksikolaisia maahanmuuttajia, vaan USA:n taloudellista järjestelmää, jossa ammattiliittojen perustaminen on vaikeaa. Sanders olisi valmis antamaan mahdollisuuden siirtolaisten perustaa tai liittyä olemassa oleviin ammattiliittoihin, neuvottelemaan paremmat työehdot ja näin jakamaan yritysten varallisuuden tasaisemmin kaikkien työläisten kesken. Kirjailija jopa menee niinkin pitkälle, että omistaa kokonaisen luvun alkuperäiskansojen ongelmille ja, miten nekin voitaisiin ratkaista.\nYllättävintä oli Sandersin radikalismi työläisten oikeuksissa. Kirjailijan mukaan valtion pitäisi tukea työntekijöitten osuuskuntia ja yhteisomisteisia yrityksiä, jotta nämä voisivat olla pohja tasaisemmin ja demokraattisemmin jaetulle varallisuudelle. Kirjailija painottaakin, että nykyinen USA:n markkinavetoinen politiikka suosii jättiläismäisiä korporaatioita, jotka tuhoavat kokonaisten kaupunkien itsenäisen elinkeinon ja ympäristön, muuttaen kaikki asukkaat alipalkatuiksi ja sairaiksi kassatyöntekijöiksi. Sanders menee ehdotuksessaan pidemmälle kuin kotimaiset demarimme. Tällainen työläisten omistamien yrityksien visio on melkein kommunismia. Mutta hän ei ole antikapitalismi, erityisesti, kun Sanders kirjoitti työllistäneensä suuren määrän ihmisiä hänen nimeään kantavilla fanituotteilla.\nSuurin ongelma tässä kirjassa on sen keskellä olevat politiikkaehdotukset, jotka ovat niin spesifejä, että suomalaiselle lukijalle ne ovat melko tylsää luettavaa. Parasta antia on kirjan alkuosa, joka kertoo Sandersin elämästä ja hänen poliittisesta noususta.Olisin myöskin kaivannut juoruilua ja muitten presidenttiehdokkaitten haukkumista, mutta Sanders kirjoitti tähän kirjaan, että se ei ole tyylinsä. Clintonia haukutaan tässä kirjassa vain muutaman kerran ja Trumppia vain kerran. Sitten miehen tapa toistaa samoja pointteja miljoonia kertoja on todella väsyttävää.\nBernie Sandersin manifestin ”Mahdollisuuksien maa – Yhdysvaltojen vaihtoehtoinen tulevaisuus” on hyvin vakuuttava teos, joka ei perustu vain epämääräisiin heittoihin tuloeroista, vaan useisiin tutkimuksiin ja raportteihin, jotka osoittavat, että USA:n 70-luvulla aloittama uusliberalistinen politiikka on tuhoisa tavalliselle ihmiselle ja koko maailmalle. Harmittaakin todella paljon, että oranssi fasisti voitti vaalit ja raahaa sekoilulla koko maailman pimeyteen.\nEdellinen Maaltamuuttokriittiset äärihipsterit!\nSeuraava Täysin automatisoitu avaruushomoluksuskommunismi


Rauhanturvaajien etuihin helpotus - Kotimaa - Uutiset - MTV.fi\nRauhanturvaajien etuihin helpotus\nJulkaistu 02.12.2010 15:21\nRauhanturvaajille halutaan oikeus pitää niin kutsuttu muuttoautonsa Suomessa ulkomailla tapahtuvan palveluksensa aikana. Hallitus esittää huomenna eduskunnalle lainmuutosta, jossa autoa ei tarvitsisi säilyttää kriisialueella.\nRauhanturvatehtäviin lähtevien yhtenä houkuttimena on ollut hankkia verovapaa auto samaan tapaan kuin on mahdollista muillekin vähintään vuoden ulkomailla työskenteleville. Ongelmana on ollut kuitenkin auton säilytys, sillä auton on pitänyt olla ennen muuttoa takaisin Suomeen kuusi kuukautta muuttajan käytössä.Lakialoitteen tehneen kansanedustaja Juha Hakolan (kok.) mukaan aloite syntyi auton säilytykseen liittyvien järjettömyyksien vuoksi.\n- Palvelin 90-luvulla Libanonissa, missä satoja YK-miesten autoja pidettiin niin sanotulla motivaatiokentällä. Autoja käytiin puunaamassa ja pesemässä muutaman kuukauden välein ja sitten Suomessa aikanaan todettiin, että ne olivat olleet käytössä ulkomailla, Hakala kuvailee keinotekoista järjestelmää.Hakola pitääkin tulevaa lakimuutosta lähinnä lain teknisenä korjauksena. Menneinä vuosina suomalaisten rauhanturvaajien ostamia urheiluautoja on ihmetelty muun muassa Namibian erämaissa. Lainmuutoksen myötä auto voidaan pitää Suomessa, mutta sillä ei saa cruisailla kaupungilla lomien aikana ilman veroseuraamuksia.\nFinnairia syytetään rikkureiden värväämisestä Eduskunta hyväksyi velkatakuut Irlannille


Briossiburgerit | Reseptit | Felix\nBriossiburgerit ovat näyttävän näköisiä hampurilaisia, joiden väliin voit valmistaa pihvit joko itse tai voit käyttää valmiita hampurilasipihvejä. Briossiburgerit maistuvat sellaisenaan tai valitsemiesi lisukkeiden kera. Lisää joukkoon valitsemaasi Felix-kastiketta ja nauti!\n10 kasvis- tai jauhelihapihviä\n200 g Felix-kurkkuviipaleita\nJos käytät valmiita pihvejä, valmista ne pakkauksen ohjeen mukaisesti. Halutessasi voit myös valmistaa pihvit itse. Jos lämmität pihvit uunissa, niin laita niiden päälle juustoviipaleet sulamaan noin 5 minuutiksi.\nHalkaise ja paahda sämpylät. Täytä ja kokoa burgerit. Halutessasi voit viimeistellä annokset tuoreilla yrteillä.\nValmista briossiburgereiden kaveriksi Oolannin ranskanperunoita!


Havaintoja Hollannista: elokuuta 2016\nTalliesittely 5: Haagin keskustan talli\nHollannissa on useampia ihan kaupunkien keskustoissa sijaitsevia talleja. Tietenkin kuninkaalliset tallit, mutta myös jokunen ratsastuskoulu, itse tunnen 3 kpl, joista kaikista tulee esittely. Ensimmäisenä Haagin ‘s-Gravenhaagse Stadsrijschool. Den Haagin toinen (vanha) nimi on ‘s-Gravenhage ja stadsrijschool auennee ainakin ruotsia osaaville.\nGooglesta napattu taas\nTalli sijaitsee portin takan ja sillä on oma sisäpiha. Sisäpihalta on muutama ovi tallirakennukseen, lisäksi pihan reunalla on lantala, joka tyhjennetään viikoittain. Talli on on yli 200 vuotta vanha, eli rakennettu 1800-luvun alkupuolella, ja on Hollannin ensimmäinen siviilien ratsastukoulu (silloihan heppailu oli paljolti armeijan asia).\nTallin(pihan)sisäänkäynti kaupunkiaukion kulmassa, vihreä portti.\nTallilla asui nyt 12 ratsastukouluheppaa. Karsinoita oli enenmmän ja tallityttöjen mukana talvisin hevosiakin on enemmän, sillä silloin tunnit pyörivät täydellä teholla. Karsinat ovat kolmella käytävällä ja tilavia & valoisia. Hevosilla on myös mukavasti matalat laidat, eli kaveria yltää rapsuttelemaan kunnolla. Isommassa varastotilassa on sitten rojua autosta alkaen.\nYksi neljästä tallinkäytävästä (vanhassa vaunuhallissa)\nRojuja, heinät ja oljet\nKarsina varaston ohessa "aulassa"\nTarhoja ei tietenkään ole, eikä ulkokenttääkään. Hevoset pääsevät (kuulemma) päivittäin joksikin aikaa vapaaksi maneesiin. Toivotaan niin. Nettisivujen mukaan hevosilla ja poneilla myös maastoillaan. Sivujen mukaan lyhyt maasto lähimetsikköön (kartalla sen alku näkyy oik) on tunnin ja rannalle pääsee kolmen tunnin maastolla. Maastot ovat vain maneesin asiakkaille. Varmasti mukavaa vaihtelua hevosilla ja poneille, että pääsevät välillä uloskin!\nToinen käytävä, väliköstä käynti maneesiin\nManeesista (ratsastushallista) sanotaan, että se on samaa sarjaa kuin kuninkaallisten tallien maneesi ja aikanaan poikeuksellaisen korkea, harjakorkeus on 14 metriä. Tätä “sarjaa” on 3 kpl Hollannissa, sanotaan, että inspiroituneet Wienin Espanjalaisesta ratsastuskoulusta. Kolmas on Amsterdamissa ja käyn se joku pvä kuvaamassa blogiin kanssa. Ratsatustuntikuva on otettu tallin kahviosta, joka on kakkoskerroksessa.\nMaalaukset 1900-luvun alusta\nTallilla pyöri parhaillaan lasten ponitunti ja touhu oli tutun näköistä jumittavine poneineen. Osatossa mentiin, ehkä toive oli, että vetoapu pitää koko letkan liikenteessä. Huomio kiinnittyi yhden ponin kuolaimettomiin suitsiin, taitavat olla ratsastuskouluilla vielä aika harvinaisia. Lopussa satula otettiin pois ja humputeltiin ilman. Kaikilla oppilailla oli myös turvaliivi.\nKävin ko tallilla saman päivänä kuin kuninkaallisilla (2 kärpästä jne). Parkkihallin sisäänajo oli kaoottinen ja siinä odotellessa yht’äkkiä takavasemmalta pyyhälsi liehutukkafriisi korkein polvennostoin reippaalla ravilla ohi. Niin reippaalla, etten ehtinyt ottaa kuvaa. Katukiveyksellä, selässä nainen ilman kypärää. Kuninkaallisilla talleilla kysyin, oliko heiltä. No ei tietty yllätys, ettei ollut. Tiesivät kyllä, kenestä oli kyse.\nHuolestunut katse (ja pitkä harja)\nNimittäin ratsikoulun perimmäisessä nurkassa oli yksi isompi boksi ulkoluukulla. Ja siellä stressaastunut friisi, joka kiersi kehää karsinassaan. Kaikki ratsastuskouluhepat olivat hyvin lunkeja, joten arvelin heti yksityiseksi (liian villi). Ja niin olikin, tallinpitäjän tutun hevonen. Jolla oli aiemmin päivällä ratsastettu. Hevosparka.\nKolmas tallinkäytävä ja friisi. Toivottavasti on\nrauhallisempi, kun muissa karsinoissa kavereita.\nNoin muuten hevoset olivat ok:n näköisiä, yksi vanhempi hieman heikossa hapessa (paksu jalka) mutta rentoja ja tyytyväisen oloisia.\nTunnisteet: Den Haag, Talli\nKun Hollantia on tehty on kuivattu paljon maata, on vallitettu, padottu ja ja pumppailtu. Vähä vähältä maa muodostui, mutta aina jäi jännittäviä isompia vesialueita yli, jotka uhkasivat koko systeemiä. Haarlemin järven kuivatuksesta 1800-luvulla on jo oma juttunsa, mutta vielä sitäkin isompi uhka oli Zuiderzee. Pikaseen en löytänyt tälle suomennosta, mutta suoraan käännettynä Etelänmeri. Tämä vaihtarina pohjoisemmalle vedelle, Pohjanmerelle.\nKuvassa yllä Zuiderzee vuonna 1852. Silloin jo osa Hollantia oli kuivatettua maata ja moinen iso vesialue ei ollut kätevä. Vuoden 1916 myrskyjen ja tulvien jälkeen hallitus päätti rakentaa padot ja vallin, jolla merestä tehtii järvi.\nE22 kulkee vallin päällä. Lähde Google maps.\nRakentaminen ei ollut mikään ihan ripeä projekti, varsinkin kun siihen aikaan ei tietenkään ollut tietokoneita yms mallinnustekniikoita. Patovallia rekennettiin 1920-32 ja syyskuussa -33 se avattiin autoille. Autotie kulkee matalammalla osiolla, valli itsessään on korkeampi joten valitettavasti ei pääse nauttimana molemminpuolista meri/järvinäköalasta.\nPohjoinen, eli meri, vasemmalla\nValli on reilut 30 kilometriä pitkä. Jonkiverran siinä näkyy pyörälijöitä (pyörätie on erikseen, ajotien pohjoispuolella). Luulisi, että on tylsää polkea 30 km suoraa tietä. Ja yleensä kovassa tuulessa.\nToiseen suuntaan. Puolivälissä on näköalapaikka ja silta tien yli.\nVallin molemmissa päissä on sulut ja nostosillat. Veden erottaminen merestä teki alueesta sisäveden, sen nimi onkin IJsselmeer eli IJsselinjärvi ja Etelänmeri on mennyttä. (IJ on hollannissa ns yksi kirjain, myös mm sanaristikoissa, siksi molemmat isolla).\nLorenz-sulut vallin itäpäässä\nOdottelin nostosiltaa, oli aikaa kuvailla.\nVeden muuttuminen muutti tietenkin myös kalakantaa, joten paljon kalastajia jäi ilman elinkeinoa. Aika pian padon valmistuttua alettiin vielä kuivattelemaan maa-alueita, ja nykyinen IJsselmeer on noin puolet Zuiderzeestä (vrt kartat yllä).\nKun kävin dijkillä, kesäkuussa, siellä oli ihan käsittämätön määrä\njotain ötököitä. Yök. Portaat ylikulkusillalle.\nVallin meren (pohjoisen) puoleinen reuna.\nNäköalatorni, sen juurella pikku kuppila\n70-luvulla IJsselmeeriin rakennettiin vielä toinenkin valli, Houtribdijk, joka yhdisti viimeisimmän kuivatusalueen, Flevolandin maakunnan, Pohjois-Hollannin maakuntaan (tämäkin näkyy ylläolevassa Google maps-kuvassa). Tarkoitus oli sen jälkeen kuivattaa vielä lisää ex-merestä, mutta toistaiseksi suunnitelma on hyllytetty.\nTunnisteet: Kieli, Liikenne, Turistivinkki, Vesihuolto\nRuokaan olen muutaman kerran viitannut, mutta siitähän riittää ihan omaan juttusarjaan asti. Osin innoituksena tälle oli Helsingin Sanomien kolumni, joka vahvistaa sen, minkä jo tiesin – Suomessa on kaupoissa laajempi valikoima kuin esim täällä Hollannissa. Siksipä matkustankin muutaman kerran vuodessa rajan taa Saksaan ostamaan tuotteita, mitä täältä ei saa. Päiväyksistä riippuen sitten ladotaan muutaman kuukauden (näkkileipä, tee, kahvi), parin kuukauden (juusto) tai vajaan kuukauden (jugurtti) varastot. Ja joulusuklaat!\nAloitetaan ruokasarja leivällä. Miksi ostan näkkileipää Saksasta? Siksi, että Hollannista ei sellaista asiallisessa muodossa saa. Ja miksen osta pehmeää, tuoretta leipää? No, koska se on vielä heikommassa jamassa kuin näkkäri.\nSiivuleivät rivissä. Bakkersambacht = leipurinkäsityö. Jep jep.\nTottakai ymmärrän, että täältä ei ruisleipää saa. Mutta ei myöskään rapeakuorista hiivaleipää tai asiallista patonkia. Pääosa Hollannin leivästä on muoviin pakattua ja valmiiksi siivutettua. Sitä voi säilyttää viikon-pari ja se maistuu korkeintaan hieman pölyisemmältä. Siinä on useimmiten yli kymmenen ainesosaa ja vaikka pääosa jotenkuten liittyy leipään (esim vehnän gluteeni (eikö jauhoissa ollut tarpeeksi?) tai hirssi), niin lähes jokaisessa leivässä on myös sokeria (tai dekstroosia) ja jonkinlaista öljyä (palmu-, rypsi-). Ja mitä aromi tekee leivässä? Entä lupiini? Oma näkemykseni on – ja Suomessa tämä luojan kiitos pitkälti toteutuu – että ainesosia saisi olla noin 4: jauho, vesi, suola ja hiiva. Ja toki moniviljaleivissä hieman enemmän. Ja ruisleivissä taikinajuuri.\n"Tummaa" leipää, 16 ainesosaa, sokeri, öljy ja lupiini mm.\nMoniviljaleipä, "viljoina" mm lupiini, pellava, maissi ja kurpitsansiemen (ja toki oikeitakin).\nVähähiilarinen vetää pohjat: 24 ainesosaa\nHärkäpapujauhoa, sokeria, emulgaattoreita, öljyä\nNiinpä luen Hollannissa etikettejä tarkkaan ja raakkaan kaikki 10-20-ainesosaiset armotta pois, Yleensä halpisleivät ovat parhaita, pääsee 5-7 ainesosalla. Hollantilaiset heittävät pääosan leivästään pakkaseen ja ottavat sitten siivuja tarpeen mukana esille. Tämän tavan olen toki omaksunut itsekin, siivutettu leipä on helppo sulattaa siivu-pari kerrallaan ja voi ostaa kerralla isomman pakkauksen. Käytän pehmeätä leipää vain eväsleipiin, näkkäri kun ei juuston & margariinin kanssa puolta päivää toimi.\nHalpis graham, tässäkin toki öljyä ja mallasta\nHalpis vaalea leipä. Jauho vesi suola hiiva - ja öljy.\nNämä pehmeät leivät ovat sitten noin muuten pelkkää ilmaa. Jos sen päälle istuu se litistyy täysin – tosin se myös pomppaa ylös & ennalleen tosta vaan. Tiejyränkestäviä.\nOsa leivästä myydään "tuoreina" kaupoissa joissa on paistopiste. Näihin leipä-aihiot tuodaan pakastettuina ja esipaistettuina ja ne vain viimeistellään kaupassa. Niinpä "tuore" leipä voi olla viikkojen ikäistä. (Totuuden nimessä sama pätenee Suomen paistopisteisiin). Paistetut limput sitten viipaloidaan viipalointikoneessa. Viipaloimatonta leipää saa, jos erikseen pyytää, Hyllyssä sitä ei ole koskaan.\nViipaloimattomia tiskin takana\nYksi inhoimmista lisäaineista on jauhonparanne, E920. Sitä uutetaan hanhensulista – mutta myös ihmishiuksista. Kyseessä on aminohappojohdanne, jonka teollinen valmistus sulista / hiuksista on halvempaa kuin synteettisesti. Se lisää jauhon leipoutuvuutta teollisessa tuotannossa – ja muuttaa leivän purukumimaiseksi, jos sitä alkaa tosissaan maistella. Onneksi sitä näkyy nykyisin vähemmän - ehkä aiheeseen liityneen tv-ohjelman ja kohun myötä.\nLopuksi Tekniikan Maailman kestotesti\nOstin leivän nimeltä Hieno täysjyväleipä (hieno viitannee hienoon jauhantaan).\nTäysjyväleiväksi aikas... ilmavaa.\nAinekset: Täysjyväjauho (mikä vilja??), vesi, hiiva, vehnägluteeni, dekstroosi (=sokeria)\nemulgointiaine, sokeri (paahdettu), mallasjauho, härkäpapujauho, suola.\nTesti alkaa - pinotaan leivän päälle pari heppakirjaa.\nAika littanaksi meni\nOtetaan kirjat pois ja kuvataan 10 min kuluttua\nOK, ehkä 10% kapeni\nViimeisenä grillipihtitesti, jonka leipä reputtaa sujuvasti. Ihan sama miten päin siivun pihteihin laittaa (ja testasin monta siivua), napakkaa seisokkia ei saa aikaiseksi.\nSuomessa joku Fazun/Vaasan vehnäpaahtis laskettaneen höttöleipiin. Silti olen melko varma, että molemmilla on - paitsi siistimpi ainesosaluettelo - myös kohtuulliset mahikset läpäistä grillipihtitesti hyvin arvosanoin. Kokeilkaapa?\nTämän luettuasi, ei liene ihme, että suhtaudun hyvin varauksella Hollannin leiväntuotantoon.\nPs. Tuli niin paljon tekstiä, että palaan näkkileipään seuraavassa jaksossa.\nVettähän täällä Hollannissa piisaa. Välillä tipahtaa hevonen tai lehmä ojaan, satunnaisesti ihminen (eritoten huppeloituneet turistit Amsterdamissa) ja välillä sinne päädytään autoineen päivineen.\nMuista ohjata oikealle!\nOsa kanavista on kunnolla syviä, jotta niitä pääsee sekä proomuilla että purjeveneillä. Esim. ylläolevassa kuvassa vettä on 3-4m, eikä mitään estettä tien ja veden välissä. Sinne jos eksyy auton kanssa on hengenmeno lähellä. Siksipä autoihin on monesti asennettu vasara.\nAuton upotessa veden paine on liian vahva, ovea ei saa auki. Ikkunan rikottua sen kautta pääsee ulos. Tai vesi pääsee sisään, paine tasantuu ja oven saa auki (tässä kohtaa kehotetaan haukkaamaan reippaasti ilmaa, ovi aukeaa vasta auton täytyttyä). Jos lasit ovat laminoitua turvalasia, ne eivät välttämättä hajoa vasarallakaan. Silloin kannattaa yrittää rikkoa vielä sivu- tai takaikkuna. Yleensä vasarassa on myös turvavyöleikkuri.\nVuosittain noin 750 autoa päätyy veteen, mikä johtaa noin 60 kuolemaan. Netistä löytyykin useampia “mitä tehdä kun...” -nettisivuja, ja jopa opasvideo. Ykkösvihje: laita kaikki valot päälle, ulko- ja sisä. Tällöin avustajat löytävät auton helpommin veden alta, ja itse näet mitä teet. Lisäksi neuvotaan mm kuinka turvavyön saa auki jos auto on katollaan (laita jalat kojelautaa vasten ja tue toisella kädellä kattoon, jotta et roiku vöissä. Toisella kädellä avataan vyön lukitus). Sivuilla on myös mm linkkejä autopurkamoille, jonne autoa voi tarjota ostettavaksi, kun se on nostettu taas kuiville.\nKohdissa 1:25 ja 2:45 ainakin pulikoidaan, video VID:ltä eli liikenneinformaatiopalvelulta Youtubesta.\nTunnisteet: Auto, Kuolema, Liikenne, Vesihuolto\nYuri van Gelder sitten lähettiin olympialaisista kotiin. Ilahtui hän, kun pääsi renkaiden finaaliin ja lähti baanalle. On aiempaa taustaa ja ongelmia kokaiinia myöten.\nKuvaajan nimeä ei lähdetiedoissa; skysports.com (/Google)\nOli sitten liesussa läpi yön ja saapui majapaikkaan 06 aamulla. Ilmeisesti tyttöystäväkin oli paikanpäällä, olletikin niillä main yöpynyt. Aamulla skippasi aamujumpan ja muutenkin kömpi ihmisten ilmoille vasta klo 3 iltapäivällä. Ei käy, tykkäsi valmentaja, "ilmiantoi" olympiajoukkueenjohdolle ja Yuri sai menolipun kotimaahan.\nFinaali olisi ollut vasta 9 päivän kuluttua, joten juhlinta ei missään tapauksessa riskeerannut osallistumista/kisakuntoa noin muuten. Mutta säännöt on sääntöjä, sanoo lautakunta, alkoholia ei nautita paria annosta enempää ja varsinkaan ei seikkailla olympiakylän ulkopuolella yötä myöten.\nOluenpanija Grolsch tästä sitten riemastui ja heti oli facebookissa mainos selkeällä viittauksella Yuriin. Että josko alkoholittomalla olisi päässyt vielä kisaamaan.\nAika tiukka linja ja nyt kyllä pohditaan hieman valmentajankin valintaa ilmoittaa tapaus. Yurikin kovasti väittää juoneensa vain 4-5 olutta. Että sen kerran kun olympialaisissa on ja mitalitsäänssitkin?\nNo tehty mikä tehty ja Yuri on jo jokusen päivän Hollannin kamaralla. Suomen säännöistä en tiedä, mutta epäilisin, että ainakaan entisaikoina jotain Masahiirtä tai Rätyä ei paljon säännöt pidelleet?\nTunnisteet: Alkoholi, Suomi, Yritys\nDijk ja Polder\nJohan tässä on reilut puoli vuotta bloggailtu, joten on aika selventää pari peruskäsitettä: dijk ja polder. Nämä kun ovat Hollannin vesitaiston tukipilarit.\nDijk on valli(tus), polder on – no näemmä polderi.\nAlunperin Hollantia ei melkein ollut, allaolevassa kuvassa näkyy miltä Hollanti näytti kauansitten.\nLähde: Canonvanoverijssel.nl, kartan vuosiluku ei tiedossa.\nVoi melkein puhua saaristosta, ja sitten korkeampi maaharjanne, jonka päälle rakennettu kaupunkien jana: Alkmaar – Haarlem – Leiden. Tältä pohjalta maata alettiin rakentamaan ja valli (dijk) oli pumppujen kanssa toiminnan ydin. Hiljaksiin vallitettiin – ensin kaupungin ympärille ja sitten pätkä kerallaan pitemmälle. Niinpä laitimmaisten edelleen toimivien suojavallien lisäksi pitkin poikin lojuu vielä vanhoja – nyt kuivalle maalle joutuneita - valleja. Niitä ei tietenkään ole purettu, jos tulva iskisi jokainen valli on paikallaan.\nPyöräreiteille yms tienvarsille on pystytetty dijkeistä infotauluja.\nSpaarndammerdijk infotaulusta on vanha valli, jonka molemmin puolin on\nnyt kuivaa. Pellot, talot jne ovat vallia alempana. Entimuinoin kuvassa oikealla velloi vesi.\nMyrskyn tapahtuessa laitimmaisia valleja sitten seurataan, etteivät aallot hakkaa niitä rikki. Ja tarpeen mukana käytetään hiekkasäkkejä tmv varotoimia. Onneksi todelliseeen seurantaan johtavia myskyjä on vain noin kerran vuodessa.\nMonesti vallin päällä kulkee kävely- tai pyörätie ja autotie on vähän alempana. Tämä tarkoittaa, että monesti autoillaan vedenpinnan alapuolella.\nAuto vedenpinnan alapuolella. Rehottavat pientareet hieman haittaavat kuvateknisesti.\nJa tottakai talot ovat myös alempana. Välillä aika ahtaastikin.\nKakkoskäsite on sitten polder. Polder tarkoittaa kuivatettua maata ja Wikipedia antaa sille napakan suomenkielisen nimen polderi. Esim koko Haarlemmemeer on polderia, mutta sen lisäksi huomattava osa Hollantia, käytännössä kaikki vallien sisäpuolinen maa-alue. Ja koska polder on merenpinnan alapuolella sitä vahditaan pumpuilla ja säädellään ojilla (ks myös Ojat on rajat).\nVesiputous ei ole pelkkä sisustuselementti tai puutarhan kaunistus,\nvaan liittyy vesihuoltoon ja vedenpintojen tasoihin.\nOjia on valtavasti, mikä näkyy jo ylläolevan infotaulun kuvasta (kaikki siniset viivat). Ohessa pala samaa aluetta Google mapsista. Jokaisen suorakaiteen ympäri kulkee vesi.\nOjien lisäksi isompaakin kanavaa piisaa, joka johtaa välillä huimiin tilanteisiin.\nRatsastuskisojen taustalla painaltaa risteilylaiva.\nVeden tasot siis vaihtelevat, allaolevassa kuvassa Haarlemin järven polderin reuna, järveä kiertävä kanava Ringvaart ja pumppuasema. Ja kanavavallin molemmin puolin kaksitasovesi.\nVesi oikealla on alempana.\nJos dijkit antaisivat periksi polderit täyttyisivät vedellä. Allaolevan kartan lähde on infrastruktuuri- ja ympäristöministeriö ja siinä kuvataan alueita, jotka voisivat kärsiä tulvassa. Kuvassa kaikki suojavarustelut olisivat pettäneet yhtäaikaa.\nVallien lisäksi Hollannin poldereita suojaavat isommat vesi-insinööriset ratkaisut kuten padot ja sulut. Näihin palaan kunhan ehdin valokuvailemaan. Ja tietenkin pääosaa länsirannikosta suojaavat dyynit. Nekin kärsivät myrskyissä, joiden jälkeen hiekkaa taas siirrellään puskutraktoreilla paikoilleen.\nOnneksi itse asun Haarlemissa, vanhassakaupungissa eli harjanteen päällä ja kakkoskerroksessa. Ei hätäpäivää (-kö?).\nTunnisteet: Haarlem, Vesihuolto


asuntopalot - uusimmat sisällöt – yle.fi\nPoliisi pyytää havaintoja suurperheen talon palosta Kuopiossa – palon syttymissyystä ei vielä täyttä varmuutta\nPoliisin mukaan kaikki loppiaisena tapahtuneeseen paloon liittyvät havainnot ovat palonsyyn tutkinnan kannalta tärkeitä. Nelilapsisen perheen omakotitalo tuhoutui palossa Kuopion Hiltulanlahdella.\nOhikulkija pelasti uhkaavalta kerrostalopalolta Joensuussa\nOhi ajaneen autoilijan esimerkillinen toiminta esti sen, että parvekkeella Joensuun Siihtalassa syttynyt tulipalo ei vaarantanut ihmishenkiä ja useita asuntoja.\nMatto syttyi palamaan kerrostaloasunnossa Tampereella – naapuri havahtui varoittimeen ja avunhuutoihin\nNaapuri onnistui sammuttamaan liekit asunnon lattialta nestesammuttimella.\nRivitalohuoneisto tuhoutui tulipalossa Riihimäellä\nPelastuslaitoksen mukaan kukaan ei ole loukkaantunut varhain aamulla syttyneessä palossa. Talon asukkaat on evakuoitu.\nTulipalo tuhosi omakotitalon Imatran Virasojalla – palossa kuoli koira\nPelastuslaitoksen mukaan noin 120 neliömetrin kokoinen omakotitalo oli syttynyt palamaan tulisijan yläpuolelta.\nOmakotitalo paloi Lahden Ali-Juhakkalassa\nPalopaikka sijaitsee Ali-Juhakkalan koulun lähellä.\nPelastusalan ammattilainen vaatii suurta muutosta tulipalojen sammuttamiseen – "Suomessa tuijotetaan liikaa minuutteja"\nMuutaman minuutin viive palokunnan saapumisessa vaikuttaa vain hyvin vähän uhrien pelastamiseen, kertoo tutkimus. Sisäministeriö ei ole ainakaan vielä valmis muuttamaan toimintavalmiusaikoja.\nTilastojen valossa Varkauden kaltaiset kerrostaloräjähdykset ovat harvinaisia. Varkauden kerrostaloräjähdyksen todennäköisin syy on poliisin mukaan höyrystynyt bensiini.\nKeskipohjanmaa: Kaustisen omakotitalopalo ja Perhon kuolonkolari linkittyvät toisiinsa\nHenkilöauton kuljettaja kuoli liikenneonnettomuudessa Perhossa lauantai-iltana. Samana iltana Kaustisella tuhoutui omakotitalo tulipalossa.\nRintamamiestalo palaa kivijalkaan Kontiolahden Lehmossa\nTalossa oli ollut syttymishetkellä asukas, joka on viety lievästi loukkaantuneena hoitoon Pohjois-Karjalan keskussairaalaan.\nTalo paloi Sotkamon Ontojoella: syttymissyy viittaa sähkölaitteeseen\nTalo kärsi palossa mittavia vahinkoja, mutta henkilövahingoilta vältyttiin.\nKerrostalossa palonalku Tampereen keskustassa\nSeitsemännessä kerroksessa Hämeenpuistossa paloi tiistai-iltana. Ainoa asunnossa ollut sai palovammoja käsiinsä.\nIäkäs mies ja koira kuolivat tulipalossa Riihimäellä\nKanta-Hämeen pelastuslaitos sai hälytyksen keskiviikkona iltapäivällä noin puoli kolmelta.\nHenkilökunta sammutti turkulaisessa palvelutalossa syttyneen huoneistopalon – ensihoito tarkasti asukkaan kunnon, ei henkilövahinkoja\nPelastuslaitos sai hälytyksen Revontulenkadun palvelutaloon tiistaina aamulla kello 7.32.\nUhkaava tilanne: kerrostaloasunnossa palo Tampereella, kuvat palopaikalta\nHälytys Sahanteränkadulle Onkiniemeen tuli kello 11. maanantaina aamulla. Tulipalon syttymissyystä ei ole vielä tietoa.\nOsa Tampereen palotalon asukkaista ei pääse palaamaan koteihinsa viikkoihin, jopa kuukausiin – pelastuslaitoksen valvontapäällikkö: ainekset oli vakaviin vahinkoihin\nYli 50 ihmistä evakuoitiin keskiviikkoiltana Tampereen ydinkeskustassa syttyneestä tulipalosta. Pelastuslaitoksen valvontapäällikön Pekka Mutikaisen mukaan ravintolan rasvakanavassa on ollut raju tulipalo.\nPelastuslaitos sammutti kerrostaloasunnon tulipalon Uudessakaupungissa – palo tuhosi asunnon\nKaksi henkilöä vietiin sairaalahoitoon.


Makedonian opintovierailu 21.-25.9.2015: Matkablogi osa 2 - Kalevi Sorsa -säätiö\nToinen päivä Makedoniassa käynnistyi vierailulla Skopjen keskuskaupungin (Centar) kaupungintalolle. Meidät otti vastaan pormestari, Andrej Žernovski, joka edustaa oppositioon kuuluvaa liberaalidemokraattista puoluetta. Heti paikalle päästyämme keskustelua herätti kaupungintalon kunto. Talo oli erittäin huonossa kunnossa, ja aivan toista maata verrattuna mm. hallituksen hulppeisiin rakennuksiin. Pormestari tarttuikin heti aiheeseen ja kertoi meille enemmän taustoja Skopje 2014 -projektista. Kahden vuoden aikana kaupunki on täyttynyt toinen toistaan hulppeammista, antiikin tyylin pystytetyistä rakennuksista.\nMaa joka kärsii korkeasta työttömyydestä, ja jonka koulurakennukset, päiväkodit sekä opiskelija-asunnot ovat romahduspisteessä, käyttää valtionbudjetistaan valtavia summia tähän päättömään projektiin. Tällä hetkellä kukaan ei kerro projektin todellista hintaa. Arvioitu hinta oli 80 miljoonaa, mutta nyt se on tullut maksamaan jo 1,5 miljardia. Makedonialaiset ovat jo kyllästyneet projektiin, eivätkä monet jaksa enää valittaa rakennuksista. He ovat vain hiljaisesti hyväksyneet ne, koska mitään järkeä ei niitä enää ole purkaakaan. Harmittelua kuuli hintaa enemmän siitä, miten projektin tieltä häviää puistoalueet. Kaksi kolmasosaa keskustan puistoista on jo jäänyt rakennusten jalkoihin.\nIltaisin, kun katsoimme tarkemmin kaupungin uusia rakennuksia, huomasimme useiden rakennusten olevan kulisseina huippuunsa hiottuja. Vanhojen rakennusten päälle oli vain lisätty irrallinen julkisivu heppoisista materiaaleista, ja useat näyttävät patsaat olivatkin haurasta kevyttä ainesta olevia ulkokuoria. Monet uusista rakennuksista olivat jo nyt homeen peitossa.\nKaupungintalolta siirryimme paikallisen demaripuolueen puoluetoimistolle. Puoluetoimistolla tapasimme puolueen varapuheenjohtajan Radmila Sekerinskan, joka kertoi meille millaista Makedonian politiikka on tällä hetkellä, ja millaista se on ollut ennen. Hän on itse yksi parlamentissa pisimpään istuneista edustajista ja on erityisesti perehtynyt EU-yhteistyöhön.\nDemokratia oli hyvällä mallilla vielä vuonna 2008, jonka jälkeen demokratia on ollut haurasta. Vuoden 2008 jälkeen muutokset ovat olleet dramaattisia. Ihmiset ovat olleet sen jälkeen erittäin tyytymättömiä hallitukseen, mutta todisteita hallituksen väärinkäytöksistä ei ole saatu medioille saakka. Tämän vuoden puolella on todisteita alkanut tippumaan. Salakuuntelu- ja korruptiopaljastukset ovat saaneet ihmiset hereille.\nSekerinska ei kuitenkaan asettanut kovia odotuksia vielä seuraaviin vaaleihin, mutta uskoo näiden olevan jo paremmat. Oppositiolla pitäisi olla vahvempi näkemys ja vaihtoehdot, mutta joka tapauksessa niitä on vaikeaa saada esille hallituksen kontrolloimassa mediassa. Tammikuun salakuuntelun jälkeen kansainvälinen media on kuitenkin ollut kiinnostuneempi Makedonian tilanteesta.\nMakedonian tilannetta hankaloittaa myös se, että nykyisin 10 % maan väestöstä työskentelee vahvasti politisoituneella julkisella sektorilla. Määrä on nykyhallituksen kahdeksan vuoden valtakauden aikana kaksinkertaistunut. Ihmiset pelkäävät työpaikkojensa puolesta, mikäli tilanne muuttuu.\nPuoluetoimistolta siirryimme paikalliseen nuorisojärjestöjen kattojärjestöön (Youth Council of Macedonia) vierailulle tapaamaan heidän työntekijäänsä. Muutama vuosi sitten Makedonia oli Euroopan ainoa maa, jolla ei ollut nuorisojärjestöjen kattojärjestöä. Vuonna 2013 maa sai oman kattojärjestönsä. Nykyään järjestöön kuuluu yli 60 järjestöä, ja työntekijöitä sillä on viisi. Keskustelun aiheista vahvimmaksi nousi makedonialaisten nuorten maastamuutto. Kansainvälisyys on ollut hiljalleen kasvamassa ja yhä suurempi osa nuorista muuttaa muualle. Makedonian huono työllisyystilanne lisää halukkuutta lähteä toisaalle työskentelemään.\nTämän jälkeen palasimme takaisin demarien puoluetoimistolle tapaamaan puolueen puheenjohtajaa Zoran Zaevia. Tapaamisen aikana päällimmäiseksi nousi hänen näkemyksensä maan tulevaisuudesta. Hän kertoi myös salakuuntelupaljastuksista, ja niiden julkistamisprosessista. Neljän vuoden aikana salakuunneltuja kansalaisia on ollut yli 20 000, joista Zaev oli yksi eniten kuunneltuja. Salakuuntelusta ja muista väärinkäytöksistä vastuussa olevat toivotaan saatavan oikeuden eteen, nyt kun syyttäjä on saatu valittua tapausta selvittämään. Pidemmällä aikavälillä Zaev uskoi Makedoniasta tulevan EU:n ja NATO:n jäsen.\nPuoluetoimistolla jatkettiin puheenjohtajan tapaamisen jälkeen ´uuden median keskukseen´. Puolueella on erikseen sekä uuteen että perinteiseen mediaan keskittyneet toimintayksiköt. Uuden median puolella työskenteli tällä hetkellä viisi työntekijää. Vaalien alla keskus voi saada lisävahvistusta, jopa tuplaten työntekijämääränsä viidestä kymmeneen. Uudella puolella he kertoivat merkittävimpien työskentelykanavien olevan Facebook, Twitter, Youtube sekä Instagram. Näistä Facebook on ehdottomasti suurin tiedonvälittäjä.\nKeskus ylläpitää puolueen johtavien poliitikkojen sivustoja. Kaikki puolueen politiikkojen sivujen päivitykset Facebookissa kulkevat keskuksen kautta. Suomalaisiin poliitikkoihin verrattuna seuraajamäärät ovat moninkertaiset, jopa kymmenkertaiset, vaikka maan asukasluku on paljon pienempi. Tämä kertoo uuden median keskuksen tärkeydestä.\nPäivän viimeisenä varsinaisena ohjelmana oli tapaaminen paikallisten demarinuorten hallituksen kanssa. Nuorten puheenjohtaja, Stefan Bogoev, joka on tällä hetkellä myös parlamentin jäsen, kertoi meille nuorten toiminnasta Makedoniassa. Kaikki nuoret kuuluvat puolueeseen, eikä erillistä nuorisoliittoa Suomen tapaan ole olemassa. Puolueen kaikista jäsenistä nuoria on noin 13 000.\nNuorten tapahtumat tehdään yhdessä puolueen kanssa. Vuosittain järjestetään kesäleirejä sekä seminaareja nuorille. Nuoret painottivat sosiaalisen median painoarvoa tekemisissään. Sosiaalisen median kautta saadaan yhteys nuoriin jäseniin, mutta ei myöskään unohdeta vanhempaa jäsenistöä. Alkuvuodesta on keskitytty sanalliseen kampanjointiin. Nuoret julkaisivat lehtistä ”Truth about Macedonia”. Ensimmäinen ilmestyi kolme päivää ennen Makedonian tähän mennessä suurinta puolueen järjestämää protestia. Vuoden aikana on julkaistu nuorten toimesta kuvia kuvottavassa kunnossa olevista opiskelija-asunnoista rinnastaen niitä julkisen hallinnon uusiin hulppeisiin rakennuksiin.\nPitkän päivän jälkeen menimme hotellin kautta illalliselle puolueen toisen varapuheenjohtajan seurassa. Illallisella nautimme herkullisia paikallisia ruokia. Kohtuullisen nopeasti kaikki väsyneet matkaajat siirtyivät ruokailujen jälkeen hotelliin nauttimaan yöunista ja valmistautumaan viimeiseen päivään Makedoniassa.